title: Neuvostoliiton divisioonat talvisodassa

text: Taulukossa:


title: Neuvostoliiton divisioonat talvisodassa

text: Divisioonat ovat luettelossa siinä järjestyksessä kuin suomalainen tiedustelu ne havaitsi.


title: Neuvostoliiton divisioonat talvisodassa

text: Neuvostoliiton sodanjohto keskitti ennen talvisodan alkua Suomen vastaiselle rajalle yhteensä 18 divisioonaa, joka oli siis melko tarkasti (Huom. Sodan noin kahden ensimmäisen viikon aikana Suomen varusmiesvoimien vahvuus ei ollut kuin neljä divisioonaa, ennen kuin kenttäarmeija saatiin toimintakykyiseksi) kaksinkertainen suomalaisiin joukkoihin nähden. Lisäksi Suomen vastaiselle rintamalle siirtymiseen liittyvät käskyt olivat todennäköisesti annettu jopa 8–10 divisioonalle, joista kahden siirtomääräys liittyi osin myös mahdolliseen länsivaltojen sekaantumiseen käytävään sotaan.


title: Neuvostoliiton divisioonat talvisodassa

text: Puna-armeijan laatimien suunnitelmien mukaan neuvostojoukkojen olisi pitänyt helposti lyödä Suomen heikosti varustettu armeija. Koko sodan arvioitiin ennakkoon kestävän vain muutaman viikon ajan (muun muassa Helsinki oli tarkoitus vallata noin kahdessa viikossa).


title: Neuvostoliiton divisioonat talvisodassa

text: Neuvostoliiton sodanjohdon suunnitelmien epärealistisuuden taustalla oli ilmeisesti ainakin osin sikäläisten tiedustelupalvelujen (GRU ja KGB) lähes täydellinen epäonnistuminen suomalaisten taistelutahdon arvioinnissa. Tästä eräänä merkittävänä osoituksena oli ns. Terijoen hallituksen perustaminen sodan toisena päivänä. Kyseisen ”nukkehallituksen” puolustusministerin alaisuuteen oli suunniteltu kokonaista armeijakuntaa, joka koostuisi osin Neuvostoliittoon 1920- ja 1930-luvuilla loikanneista suomalaisista ja ennen kaikkea sodan aikana rintamalinjan yli siirtyneistä vapaaehtoisista. Tätähän ei sodan aikana käytännössä juuri tapahtunut aivan muutamaa poikkeusta lukuun ottamatta.


title: Neuvostoliiton divisioonat talvisodassa

text: Sodan alkuvaiheessa, jolloin suomalaiset joukot vielä ”harjoittelivat” sodankäyntiä tosioloissa, puna-armeijan eteneminen näytti lähtevän liikkeelle toivotulla tavalla. Etenemisvauhtihan oli jopa luokkaa kymmenen kilometriä vuorokauden aikana (Huom. Alkusodassa varusmiesdivisioonien tarkoitus olikin juuri viivytystaistelu, jotta kenttäarmeija kerittäisiin järjestämään toimintakykyiseksi. Suomen sodanjohdon suunnitelma oli vetäytyä viivyttäen väliasemien kautta pääpuolustusasemaan) . Tässä vaiheessa tosin alkoi Neuvostoliiton sodanjohdon tietoon todennäköisesti tulla myös tapahtumia, jotka eivät tukeneetkaan kaikkia ennakko-odotuksia.


title: Neuvostoliiton divisioonat talvisodassa

text: Neuvostoliiton sodanjohdolle on todennäköisesti jo hyvin pian talvisodan alkamisen jälkeen selvinnyt se tosiasia, että suomalaisten laajat "loikkaukset" puna-armeijan puolelle eivät ennakko-odotuksista huolimatta toteutuneetkaan.


title: Neuvostoliiton divisioonat talvisodassa

text: Suomen itsenäisyyspäivään (6. joulukuuta) mennessä puna-armeija oli saavuttanut Karjalankannaksella lähes kaikilta osiltaan suomalaisten pääpuolustuslinjan eli Mannerheim-linjan. Muun muassa Summan ja Taipaleen lohkoilla pyrkivät neuvostojoukot ensin murtamaan puolustuksen ns. suoraan liikkeestä, mutta mihinkään merkittävään menestykseen taistelut eivät johtaneet suomalaisten puolustuksen tiivistymisen vuoksi.


title: Neuvostoliiton divisioonat talvisodassa

text: Nopeasti neuvostojoukot kehittivät Karjalankannaksella hyökkäyksensä läpimurtoyritykseksi ennen joulua, mutta tulivat torjutuiksi.


title: Neuvostoliiton divisioonat talvisodassa

text: Samaan aikaan Laatokan pohjoispuolella puna-armeijan yksiköt olivat joutuneet alati kasvaviin vaikeuksiin ja olivatpa suomalaisjoukot onnistuneet Tolvajärven ja Ägläjärven alueella suorittamaan menestyksekkäitä vastahyökkäyksiäkin. Kuun loppua kohden tuli Neuvostoliiton sodanjohdolle lisää huonoja uutisia muun muassa Suomussalmen alueelta, jossa suomalaiset alkoivat merkittävästi ahdistaa yhtä puna-armeijan divisioonaa, eikä Laatokan Karjalassa vaikuttanut menevän yhtään sen paremmin.


title: Neuvostoliiton divisioonat talvisodassa

text: Kaikki nämä syyt johtivat Neuvostoliiton sodanjohdossa ratkaisuihin, joiden tuloksena Suomen vastaiselle rintamalle päätettiin siirtää jopa 16 uutta divisioonaa sodan nopeaksi ratkaisemiseksi. Neuvostoliiton johdolla alkoi olla jo kiire sodan loppuunsaattamisessa, koska Kansainliitto oli erottanut sen jäsenyydestään Suomeen kohdistuvan hyökkäyksen johdosta ja vaara muiden valtioiden sekaantumisesta konfliktiin alkoi koko ajan kasvaa. Länsimaista muun muassa Yhdistynyt kuningaskunta ja Ranska alkoivat olla enenevässä määrin kiinnostuneita tapahtumista pohjoisessa Euroopassa. Tosin mainittujen valtioiden motiivi läsnäololleen Pohjois-Euroopassa liittyi ensisijaisesti Pohjois-Ruotsin rautamalmiesiintymiin.


title: Neuvostoliiton divisioonat talvisodassa

text: Tammikuun aikana Neuvostoliitto suoritti joukkojensa siirtoja Karjalankannakselle valmistautuessaan uuteen (sittemmin menestyneeseen) läpimurtohyökkäykseen suomalaisten pääasemaa eli Mannerheim-linjaa vastaan.


title: Neuvostoliiton divisioonat talvisodassa

text: Laatokan ja Jäämeren väliselle alueelle puna-armeijan johto joutui keskittämään uusia joukkoja suomalaisten saavuttamien merkittävien voittojen johdosta muun muassa jo aiemmin mainituilla alueilla. Lisäksi suomalaisjoukot olivat onnistuneet saartamaan ja aloittamaan mottitaistelut Laatokan Karjalassa kahta divisioonaa ja yhtä panssariprikaatia vastaan. Näiden joukkojen tukemiseksi alueelle keskitettiin merkittävä määrä uusia joukkoja.


title: Neuvostoliiton divisioonat talvisodassa

text: Suomalaisten onnistui aiheuttaa uusillekin joukoille merkittäviä tappioita muun muassa Suomussalmella jossa käytiin Raatteen tien taistelu.


title: Neuvostoliiton divisioonat talvisodassa

text: Tammikuun jälkeen aivan pohjoisille rintamille ei enää keskitetty uusia joukkoja (pl. Laatokan Karjala).


title: Neuvostoliiton divisioonat talvisodassa

text: Neuvostojoukkojen saavutettua läpimurron Karjalankannaksella suomalaisten pääasemaan ja päästyä näin etenemään keskitettiin mainitulle alueelle vielä hieman lisäjoukkoja. Lisäjoukkojen keskittämisen taustalla oli mitä ilmeisimmin puna-armeijan sodanjohdon tavoite levittää rintamalinjaa kannakselle niin leveälle, että suomalaisilta kerta kaikkiaan loppuisivat taistelukykyiset joukot. Tähän tavoitteeseen pyrittiin muun muassa ylittämällä Viipurinlahti usean divisioonan voimin tappioista käytännössä piittaamatta (hyökkäyshän tapahtui täysin avoimen jäälakeuden läpi).


title: Neuvostoliiton divisioonat talvisodassa

text: Laatokan Karjalassa puna-armeija keskittyi avustamaan saarroksiin joutuneita divisiooniaan samaan aikaan kun se pyrki läpimurtoon Kollaanjoen alueella. Ennen sodan loppua Neuvostoliiton joukot onnistuivat palauttamaan yhteyden yhden saarretun divisioonan pääosien kanssa, mutta läpimurto jäi toteutumatta.Kirjan kirjoittaja oli II AK:n komentaja talvisodassa.


title: Psyko II (romaani)

text:
Psyko II on vuonna 1982 ilmestynyt Robert Blochin kirjoittama rikos-, toiminta-, kauhu- ja jännitysromaani, joka on jatkoa hänen vuonna 1959 ilmestyneelle
psykologiselle trillerilleen "Psyko", johon pohjautuvan samannimisen elokuvan Alfred Hitchcock ohjasi vuonna 1960. Samannimisyydestään huolimatta vuonna 1983 julkaistu Richard Franklinin ohjaama elokuva elokuva Psyko II, joka on jatko-osa Hitchcockin elokuvalle, ei pohjaudu tähän romaaniin.


title: Psyko II (romaani)

text: Romaanin ilmestymisen aikoihin elokuvien tyyli oli muuttunut Hitchcockin päivistä huomattavasti, ja tässä romaanissa Bloch onkin keskittynyt kritisoimaan modernien skandaalinkäryisten ja väkivallalla mässäilevien nk. slash- ja splatter-elokuvien pinnallisuutta. Romaanin miljöönä on elokuvastudio, jossa filmatisoidaan tässä vaiheessa jo useiden vuosien takaista Batesin motellin murhatapausta, ja kohta elokuvan teko alkaakin muistuttaa epämiellyttävällä tavalla todellisuutta.


title: Psyko II (romaani)

text: Psyko II:n jatko-osa on "Psycho III: Psycho House", joka ilmestyi vuonna 1990. Sitä ei ole suomennettu.


title: Psyko II (romaani)

text: Sarjan ensimmäisestä kirjasta tutuksi tullut suihkumurhaaja Norman Bates on elänyt vankimielisairaalassa yli 20 vuoden ajan ja haikailee vapaata elämää mielisairaalan kaltereiden ulkopuolella. Tohtori Adam Claibornen tiukassa kontrollissa hänestä on tehty täysin oireeton, eikä hän enää kuvittele olevansa äitinsä, mutta hänet luokitellaan edelleen vaaralliseksi hulluksi ja psykopaattiseksi tappajaksi, jota ei uskalleta päästää vapaalle jalalle. Erakkomainen Bates on löytänyt itselleen mieluisaa tekemistä mielisairaalan harrastajateatterista ja kirjastonhoitajana.


title: Psyko II (romaani)

text: Eräänä päivänä Bates kauhukseen huomaa, että mielisairaalaan tulee "pingviinejä"; kaksi nunnaa, jotka ovat saapuneet sinne antaakseen sielunhoitoa mielisairaalan asukeille. Samaan aikaan mielisairaalaan saapuu käsikirjoitus tositapahtumiin perustuvaan tekeillä olevaan Hollywood-elokuvaan ja pyyntö, saisivatko elokuvan tekijät hyödyntää Batesin murhatapausta tämän elokuvan juonessa.


title: Kausikortti

text: Kausikortti oli Yle Teemalla vuosina 2006-2008 lähetty musiikki-TV-ohjelma, jossa esitettiin Radion sinfoniaorkesterin konsertteja. Ohjelmassa oli konserttien lisäksi säveltäjä Osmo Tapio Räihälän vetämiä studiokeskusteluja ja muusikkohaastatteluja. Ohjelman erikoinen piirre oli reaaliaikainen kriitikko. Kausikortin kriitikkona toimi filosofian tohtori Susanna Välimäki.


title: Shock of the Hour

text: Shock of the Hour on N.W.A:sta soolouralle siirtyneen MC Renin toinen soolojulkaisu vuodelta 1993. Perinteisen gangsta-tematiikan lisäksi "Shock of the Hour" sisältää myös paljon uskonnollis-sosiopoliittisia kannanottoja, levyn loppupuoli käsitteleekin muun muassa maailmanloppua islamistisesta näkökulmasta.


title: Tiejyrä

text: Jyrä on maan tiivistämiseen rakennustyössä tarkoitettu kone.


title: Tiejyrä

text: Omalla koneella liikkuvat jyrät ovat nykyisin miltei yksinomaan dieselkäyttöisiä. Jyriä on monenlaisia. Niiden tärkein osa on pyörinä toimiva raskas sylinterinmuotoinen tela, joita on yhdestä kolmeen kappaletta. Hinattavissa jyrissä on yleensä vain yksi painosylinteri, suuremmissa omalla koneella liikkuvissa on kahdesta kolmeen. Hinattaviin jyriin, joita sanotaan täryjyriksi, liittyy yleensä raskasta epäkeskoa pyörittävä koneisto, joka saa laitteen tärisemään liikkuessaan; tämä lisää jyräystehoa.


title: Tiejyrä

text: Jyrä on tärkeä työkone teiden rakentamisessa ja korjauksessa ja muissakin maaperän pohja- ja päällysrakenteen tiivistämiskohteissa. Jyriä ei ole yleensä rekisteröity, koska ne on pääsääntöisesti tarkoitettu rajatuille työmaa-alueille. Siirrot tehdään kuorma-autoilla tai laveteilla. Pienempiä jyriä voidaan myös hinata lyhyitä siirtomatkoja.


title: Massimo Moratti

text: Massimo Moratti (s. 16. toukokuuta 1945 Bosco Chiesanuova, Italia) on italialainen liikemies, joka tunnetaan parhaiten jalkapalloseura Internazionale Milanon entisenä omistajana ja puheenjohtajana.


title: Massimo Moratti

text: Morattin suku lukeutuu Italian varakkaimpiin. Hän on muun muassa öljy-yhtiö Sarasin omistajia. Morattin isä Angelo toimi Interin puheenjohtajana sen kultakaudella 1960-luvulla. Hän on pyrkinyt nostamaan seuran vastaavanlaiseen menestykseen.


title: Massimo Moratti

text: Moratti on toiminut Interin puheenjohtajana vuosina 1995–2004 ja uudelleen vuodesta 2006 lähtien. Hänen kaudellaan seura ei ole yleensä saavuttanut odotettua menestystä. Morattin aikana Inter onkin tullut tunnetuksi lähinnä lukuisista valmentajanvaihdoksista ja kalliista pelaajahankinnoista. Seura on saavuttanut hänen aikanaan UEFA Cupin voiton (1998), Mestarien liigan voiton (2010) seurajoukkueiden maailmanmestaruuden (2010) viisi Italian-mestaruutta (2006, 2007, 2008, 2009, 2010), kolme Italian cupin voittoa (2005, 2006, 2010) ja kolme Italian supercupin voittoa (2005, 2006, 2010). Kaudella 2009/2010 Inter onnistui voittamaan ensimmäisenä italialaisena seurana harvinaisen triplan voitettuaan mestareiden liigan Serie A:n ja Italian cupin.


title: Massimo Moratti

text: Vuonna 2013 Moratti myi seuran indonesialaisille.


title: Martti Similä

text: Martti Iisakki Similä (9. huhtikuuta 1898 Oulu – 9. tammikuuta 1958 Lahti) oli suomalainen pianisti, kapellimestari, teatterinjohtaja, laulaja ja näyttelijä. Hän sävelsi muun muassa orkesterikappaleita ja elokuvamusiikkia, minkä lisäksi hän teki runsaasti sovituksia kuorolle ja orkesterille.


title: Martti Similä

text: Similä toimi Helsingin kaupunginorkesterin ylikapellimestarina vuosina 1945–1951, Lahden kaupunginorkesterin johtajana 1951–1957 ja oli mukana kaikkiaan neljänkymmenenyhden elokuvan teossa. Hän sävelsi musiikin muun muassa elokuviin "Suomisen Ollin tempaus", "Suomisen perhe", "Lapatossu", "Tavaratalo Lapatossu & Vinski", "August järjestää kaiken", "Serenaadi sotatorvella eli sotamies Paavosen tuurihousut" ja "Aatamin puvussa... ja vähän Eevankin".


title: Martti Similä

text: Lyseolaisena Similä osallistui sisällissotaan 1918 hallituksen alaisessa Suomen tasavallan joukoissa eli valkoisissa.


title: Martti Similä

text: Martti Similä oli Aapo Similän veli ja Jean Sibeliuksen läheinen ystävä. Hänen poikansa oli toimittaja ja kirjailija Markus Similä.


title: Martti Similä

text:
Laulajana Martti Similä levytti 1920-luvun puolenvälin jälkeen kaikkiaan 13 kappaletta savikiekoille. Lisäksi Similä levytti kaksi omaa "Kuriton sukupolvi" -elokuvaan tekemäänsä sävellystä Eugen Malmsténin johtaman Rytmi-Pojat-yhtyeen kanssa.
Kappaleet olivat äänitysjärjestyksessään seuraavat:


title: Martti Similä

text: Lisäksi Similä johti Homocord-orkesteria vuoden 1929 savikiekoilla ainakin kappaleilla ”Pasin lauluja 1” ja ”Pasin lauluja 2” sekä ”Pikku mustalainen” .


title: Autonovo

text: Autonovo Oy oli vuosina 1962–1992 toiminut Fiat ja Lancia-merkkisten autojen suomalainen maahantuontiliike. Liikkeen nimi oli mukaelma suomen kielen sanasta "auto" sekä italian kielen sanasta "nuovo", uusi.


title: Autonovo

text: Vuonna 1962 Keskusosuusliike Hankkija ja italialainen suuryhtiö Fiat solmivat yhteistyösopimuksen Fiat-autojen päämaahantuonnista, jota tarkoitusta varten perustettiin Autonovo Oy. Myyntiverkosto koostui Fiatin entisen pääedustajan Finlan piirimyyjäverkosta ja Hankkijan myyntikonttoreihin rakennetuista jälleenmyyntipisteistä. Fiatin lisäksi Autonovo toi maahan Fiatin lisenssituotteita, espanjalaista Seatia ja jugoslavialaista Zastavaa, sekä 1980-luvun loppuun asti myös Lanciaa.


title: Autonovo

text: Vuonna 1988 Noveran sekä Fiat Auto SpaN liiketoiminnan uudelleenjärjestelyjen seurauksena Fiatin maahantuonti siirtyi lyhyeksi aikaa Veholle ja edelleen 1992 Italkonille. Autonovo oli jo korvannut Fiatin Lancian tuonnilla ja myynnillä. Italkon tunnetaan nykyisin Delta Motor Group Oy:nä.


title: Frans Salonen

text: Frans Salonen -nimisiä henkilöitä ovat olleet:


title: Hermès

text: Hermès [ɛʁmɛs] on vuonna 1837 perustettu ranskalainen luksustuotteiden suunnittelija, valmistaja ja markkinoija. Liike aloitti satulakauppana.


title: Hermès

text: Hermès on erikoistunut nahkatuotteisiin, asusteisiin ja parfyymeihin. Yhtiön tunnistaa hevoskärrylogosta. Hermès-tuotteita myydään vain Hermès-myymälöissä sekä virallisessa verkkokaupassa. Yhtiö tunnetaan hinnakkaista luksustuotteistaan: esimerkiksi kuuluisan Birkin-käsilaukun lähtöhinta on noin 6000 dollaria. Hermès on saavuttanut mainetta myös laajoilla, muutaman kerran vuodessa vaihtuvilla solmiomallistoillaan. Suomea lähin Hermèsin edustus löytyy Tukholmasta.


title: Hermès

text: Hermèsin suvulla oli vuoden 2017 lopulla hallussaan 66 prosenttia yhtiön osakepääomasta ja äänimäärästä. Axel Dumas on toiminut yhtiön toimitusjohtajana vuodesta 2013, mutta tämä lisäksi Hermèsin sukua edustava Émile Hermès SARL nimittää yhtiölle toisen toimitusjohtajan. Tässä tehtävässä on vuodesta 2006 toiminut Henri-Louis Bauer.


title: Raggars

text:
Raggars on lahtelainen rock-yhtye. Aikanaan he tekivät paljon yhteiskeikkoja Irwin Goodmanin kanssa sekä pari yhteiskiertuetta mäkihyppääjä Eddie Edwardsin kanssa.
Raggarsin esittämiä kappaleita ovat mm. Lännenlokari, Elämän Valttikortit, Eno ja Pietari, Unihiekkaa, Äidin pienet perkeleet ja Maamies. Mikki Veneoja on ollut keväästä 2011 asti laulusolistina. Veneoja oli kokoonpanossa myös 1996-2000 ja lauloi "Kukkona tunkiolla" -levyllä.
Iso-Enzo teki paluun huhtikuussa 2015.
Lännenlokari/Puhelu Hevoselle (1985)
Unihiekkaa/Elämän Valttikortit (1986)
Nuori rytmi/Älä tule koskaan yöksi (Lets spend night together) (1987)
Äideistä Parhain/Hilpata twist (1989)
Vangin toive (1991)
Mato ja Muurahainen/Jos (1993)
Heitä piiska pois (Baby plese dont go)/ Tikapuut/Morsian/Kadun Kasvatti (1995)
Pieni Hetki/ Puhelu hevoselle vol 2/Juustonhaistaja (2002)
Single "Mustan kissan tango" ilmestyi 2008 ja uusin sinkku "Tiskarin polkka" toukokuussa 2010.


title: Jan Noponen

text: Jan Noponen (s. 12. maaliskuuta 1958) on suomalainen rumpali ja säveltäjä. Hän on kuulunut muun muassa yhtyeisiin Mistakes, Lapinlahden Linnut ja Wigwam.


title: Jan Noponen

text: Esiintynyt rumpalina yli neljälläkymmenellä äänitteellä, muun muassa Wigwamin, Lapinlahden Lintujen, RinneRadion, Sakari Kuosmasen, M. A. Nummisen ja Albert Järvisen levyillä. Tuottanut useita levyjä, mm. Ansan ja Oivan, Liisa Tavin ja Mari Rantasilan (yhdessä Markku Kanervan kanssa) äänitteet, Rantasilan levystä kultalevy. Säveltänyt yli kolmekymmentä teatteriesitystä mm. Suomen Kansallisteatteriin, Ryhmäteatteriin, Tampereen Työväen Teatteriin, Tampereen Teatteriin, Kokkolan Kaupunginteatteriin ja Lahden Kaupunginteatteriin. Säveltänyt yli kolmekymmentä TV- ja elokuvatuotantoa, mm. Yle TV1:n kausisarjan "Angela ja ajantuulet", sarjat "Akkulaturit" (1995) ja "SunRadio" (1999), myös useita tunnusmusiikkeja kuten "Lahden MM-hiihdot" ja "Ulkolinja". Useita kuunnelmasävellyksiä mm. "Maigret"-sarja. Tanssiteoksia mm. Kirsi Monnin, Tommi Huovisen ja Favela Vera Ortizin kanssa, esityksiä mm. Ranskassa, Saksassa ja Argentiinassa. Omia albumeita Jan Noponen on julkaissut viisi: "NeOnTeatteri esittää" (1995), "Ghost Notes" (2014), "Once" (2015), "Invited" (2015) ja "Double Time" (2015).


title: Jan Noponen

text: Jan Noponen sai viisivuotiaana ensimmäisen The Beatles -levynsä ja kahdeksanteen ikävuoteen mennessä hän oli päättänyt ryhtyä rumpaliksi. Hän opiskeli 70-luvulla Oulunkylän Pop & Jazz opistossa rumpujen soittoa muun muassa Kake Saaren ja Upi Sorvalin oppilaana ja sovitustekniikkaa Kaj Backlundin johdolla. Ensimmäisen koulubändin merkittävin keikka oli Wigwamin lämmittelybändinä 1975, jolloin Noposella oli mahdollisuus soittaa ko. keikka Ronnie Österbergin rumpusetillä. Pop/jazz-opistosta saatujen kontaktien kautta mm. Silu Seppälä liittyi Noposen seuraavaan koulubändiin, joka jo soitti Noposen sävellyksiä muiden jäsenten originaalikappaleiden ohella.


title: Jan Noponen

text: Ensimmäisiä ammattibändejä oli 1978 Helsingin Sanomissakin positiivisesti noteerattu Lifestyle, johon kuului mm. kitaristi Pekka Nylund, yhtye keikkaili mm. Elävän musiikin yhdistyksen tilaisuuksissa. Noponen kuului myös lyhytaikaiseen improvisoidun musiikin yhdistykseen, joka järjesti klubi-iltoja Tavastialla, joissa yhdistyksen orkesteri jäseninään mm. Pekka Pöyry, Jukka Hauru ja Make Lievonen esiintyi. Silloisten useiden eri bändien harjoitustiloina toimivat mm. Kill City ja Lepakko, jossa Noponen soitti lyhyen aikaa Hasse Wallin bändissä. Harri Saksalan uusi kokoonpano oli jo ehtinyt alkaa harjoittelun kun Noponen loppuvuodesta 1980 liittyi Paavo Maijasen Mistakes-yhtyeeseen. Yhtyeen uuden kokoonpanon ensimmäinen levytys - ja samalla Noposen ensimmäinen levytys - "Pidä huolta" nousi nopeasti hitiksi ja yhtye keikkaili ahkerasti ympäri Suomea, esiintyen muun muassa elokuvassa "Rokkidiggari" (1981) sekä Mikko Niskasen ohjaamassa "Ajolähtö"-elokuvassa (1982).


title: Jan Noponen

text:
Studiokokemusta Noponen oli jo ehtinyt hankkia säveltämällä musiikin erääseen kiertävään näytelmään, jonka musiikki taltioitiin Esa Kotilaisen studiossa. Näytelmämusiikin sävellys jatkui mm. Ylioppilasteatterissa, jossa Noponen tutustui Lapinlahden Lintuihin. Noponen liittyi Lintuihin yhtyeen ensimmäiseksi rumpaliksi vuosiksi 1984-86 tehden sinä aikana heidän kanssaan levyt "Lapinlahden Linnut" (1985) ja "Jep" (1986), jolla oli myös yksi hänen osaksi säveltämänsä kappale "Miksei asioista puhuta".
Hän vieraili myös myöhemmin levyllä "Lauluja Nuppilasta" (1988) sekä useilla keikoilla 1990- ja 2000-luvuilla, joista useat on taltioitu Lapinlahden Lintujen DVD-kokoelmille. Hän soitti myös 1990-luvulla Lapinlahden Linnut vm. 1983-kokoonpanossa, joka keikkaili mm. Ruisrockissa.


title: Jan Noponen

text:
Mistakesien lopettamisen jälkeen 1982 Noponen soitti keikoilla useissa pääkaupunkiseudun kokoonpanoissa sekä vakituisesti että tuuraajana, näihin kuuluivat mm. Pekka Rechardtin, Dave Lindholmin, Kojon, Mari Rantasilan, Pekka Tegelmanin ja Sakari Kuosmasen kokoonpanot, Ben Granfeltin ja Ile Kallion Guitarslingers, Agents, M. A. Nummisen U-Band, Akimowskaja Sisters & Bros sekä Jim Pembroken Filthy Rich-yhtye. Pekka Tegelmanin ja Liisa Tavin yhtye keikkaili mm. Tanskassa ja Virossa, kuten myös Pembroken Filthy Rich, jonka esityksen Eestin TV taltioi syksyllä 1988 Tallinnan Linna-hallissa. 1983 Noposesta tuli sveitsiläisen symbaalivalmistaja Paisteen artisti, jolloin hänen silloisen yhtyeensä Aku Akun (kitaristina Rubberduck Jones) nimi ilmestyi myös Paisteen kansainväliseen mainosmateriaaliin. Noponen soitti myös Vanhan Ylioppilastalon talon bändissä ja Neil Hardwickin suorassa lauantai-illan talkshow'ssa säestäen näin Suomen ansioituneimpia solisteja laidasta laitaan.
TV-töihin kuului myös vierailu "Velipuolikuun" studio-orkesterissa.


title: Jan Noponen

text: Yhteistyö Pekka Rechardtin kanssa erilaisissa elokuva-, TV- ja teatteritöissä vei Noposen 1983 Ryhmäteatteriin, jossa hän oli 1980-luvun loppuun asti säveltäen ja soittaen Ryhmäteatterin teatteri- ja TV-tuotannoissa. Näitä olivat mm. "Sopimus Mr. Evergreenin kanssa" ja "Taru Sormusten herrasta" sekä TV-sarja "Oudot jutut". Kyseiseen sarjaan Noponen sävelsi ensimmäisen TV-sävellystyönsä "Sika", käsikirjoitus Vesa Vierikon ja ohjaus Allu Leppäkosken. Jakso ei sisältänyt juuri lainkaan dialogia ja palkittiin myöhemmin festivaaleilla New Yorkissa.


title: Jan Noponen

text: Jan Noponen sävelsi musiikin Pertti Sveholmin "Majatalon emäntä" -ohjaukseen Teatterikorkeakoulun kakkosvuosikurssille, joka johti NeOnTeatterin syntyyn 1991. Toiminta jatkui säännöllisenä vuoteen 1996, teatterin jäseniä olivat mm. Minna Koskela, Juha Veijonen ja Kari-Pekka Toivonen. Teatteri esiintyi useana kesänä Helsingin edustalla Särkän saarella, Ryhmäteatterissa ja teki Yleisradiolle TV-sarjan "Rillumarei ja reipasta menoa". Kevään 1995 Noponen vietti Pariisissa kansainvälisessä taiteilijatalossa Cité Internationale des Arts'sissa. Osin näihin kokemuksiin perustuen hän kirjoitti, ohjasi ja sävelsi Yleisradiolle kuunnelman "C'est la Vie eli Pariisissa kaikki on toisin", rooleissa Heli Sutela, Ilkka Heiskanen, Minna Suuronen ja Juha Veijonen. Kuunnelma oli osa hänen Radioteatterille tuottamaansa kuunnelmasarjaa.


title: Jan Noponen

text:
Yhteistyö Jim Pembroken ja Pekka Rechardtin kanssa johti kutsuun Wigwamin rumpalin tontille kun yhtye kasattiin uudestaan yhtä Provinssirockin keikkaa varten. Yhtye päätti kuitenkin hyvän keikan ja harjoitusperiodin rohkaisemana jatkaa ja teki mm. äänitteen "Light Ages" (1993), jonka nimi oli hyväntahtoinen viittaus edellisen kokoonpanon viimeiseksi jääneeseen "Dark Album" -levyyn (1977). Vuonna 1993 yhtye ei kuitenkaan kokenut enää mielekkääksi jatkaa keikkailua Suomen pienillä markkinoille ja keskeytti toimintansa toistaiseksi. "Light Ages" -levyn tehnyt Wigwam-kokoonpano (Pembroke, Rechardt, Måns Groundstroem, Mikko Rintanen ja Noponen)
esiintyi Wigwamin 35-vuotisjuhlissa Tavastialla 2004 ja ilman Pembrokea kahdesti vuonna 2008.


title: Jan Noponen

text: Kun Arto af Hällström ohjasi "Shakespearen kootut teokset" Tampereen Teatterille vuonna 1995, Noponen sävelsi siihen musiikin ja toimi esityksessä muusikkona. Esitys kiersi myöhemmin vielä 2000-luvulla useamman vuoden ympäri Suomea ja vieraili myös Espanjassa. Osittain sama ryhmä (Esko Roine, Mikko Kivinen ja Tom Lindholm) toteutti 2004 "Piplia"-esityksen ja vuonna 2011 "Kalevalan" Tampereen Työväen Teatteriin. Noponen sävelsi molempien esitysten musiikin ja kiersi muusikkona esitysten mukana ympäri Suomea. Noponen oli ollut Musiikkiteatteri Kapsäkin hallituksen jäsenen vuosina 2009-2015 tehden siellä sekä muusikon että äänisuunnittelijan töitä. Suomen Applekäyttäjäjien (aiemmin fiMUG ry) varapuheenjohtajana Noponen toimi vuosina 2006-09 sekä puheenjohtajana 2010- 2011.


title: Jan Noponen

text: Vuosina 2009, 2012, 2015 ja 2018 Noponen on ollut rumpalina (kapellimestarina 2018) Stadin Juhlaorkesterissa. Noponen on lyömäsoittajana yhtyeessä Brel, Suosalo & Tegelman, jossa Martti Suosalo tulkitsee Jacques Brelin kappaleita. Lisäksi hän on muusikkona ja äänisuunnittelijana mukana useassa kiertävässä teatteriesityksessä sekä rumpalina Quo Vadis-teatterin Poetry Bandissä.


title: Jan Noponen

text: Vuoden 2010 Art Goes Kapakka -festivaaleille Noponen kokosi Wigwam Unplugged -kokoonpanon, joka sisälsi muitakin entisiä Wigwamin jäseniä. Yhtye esitti puoliakustisia versioita Wigwamin sekä Jim Pembroken tuotannosta ja keikkaili lähinnä pääkaupunkiseudulla. Myöhemmin projektista muodostui kokoonpano Wigwam Revisited, joka keikkaili mm. Keitelejazzissa ja Kumpulan kyläjuhlilla. Vuonna 2018 50-vuotisjuhlakiertuetta varten kootussa Wigwamissa Noponen toimii rumpalina.


title: A. Victor Donahey

text: Alvin Victor Donahey (7. heinäkuuta 1873 – 8. huhtikuuta 1946) oli yhdysvaltalainen demokraattipoliitikko. Hän toimi Ohion osavaltion kuvernöörinä vuosina 1923–1929 ja edusti Ohiota senaatissa vuosina 1935–1941.


title: Virtain pataljoona

text: Virtain pataljoona alias Pataljoona Hallström oli valkoisten armeijan Hjalmarsonin osastoon kuuluva joukko-osasto Suomen sisällissodassa. Pataljoonan komentajana oli ruotsalainen luutnantti Erik Hallström. Pataljoona liitettiin myöhemmin Pohjois-Pohjanmaan rykmentin 3. pataljoonaksi.


title: Virtain pataljoona

text: Pataljoona muodostamisen ja harjoittamisen sai tehtäväkseen entinen tsaarin armeijan ratsuväen eversti Viljo Forssell eversti Martin Wetzerin käskystä helmikuun lopulla vuonna 1918. Virroille saavuttuaan Forssell jakoi saatavilla olevan miehistön neljään komppaniaan. Erityiskomppanian aseman sai Ähtäriläisiä vaapaaehtoisia johtanut jääkäri Ahtiainen, loput kolme komppaniaa olivat koottu Virtain ja Ruoveden asevelvollisista ja vapaaehtoisista miehistä. Lisäksi pataljoona sai kolme konekivääriä joita johtamaan määrättiin komppanianpäälliköksi jääkäri Kauppinen. Eversti Forssell oli tarkoitus nimittää näin muodostamansa pataljoonan komentajaksi, mutta hän luovutti pataljoonan komentajuuden 7. maaliskuuta 1918 ruotsalaiselle vapaaehtoiselle luutnantti Erik Hallströmille, joka oli kunnostautunut aikaisemmin muun muassa Saksan armeijassa. Erik Hallström oli entuudestaan tuttu suomalaisille jääkäreille olihan hän ollut Jääkäripataljoona 27:ssä päällystö- ja ohjaustoimissa. Virtain pataljoonaa kutsuttiin myös nimellä Hallstömin pataljoona.


title: Virtain pataljoona

text:
Päällikkö: jefreitteri Karl Rafael Dahlman.
Päällikkö: jääkäri Kosti Johannes Pollari (siirrettiin Porin rykmentin 2. pataljoonaan).
Päällikkö: jefreitteri Antti Oskar Ahtiainen.
Päällikkö: jääkärivaravääpeli Jaakko Nikolai Rannanjärvi (kaatui 25. maaliskuuta 1918 Ylöjärvellä).
Päällikkö: jääkärivänrikki Arvo Kosti Kauppinen.


title: Salim Iles

text: Salim Iles (14. toukokuuta 1975, Oran) on algerialainen uimari. Hän edusti Algeriaa kesäolympialaisissa 2004, sijoittuen 50 metrin vapaauinnissa kahdeksanneksi ja 100 metrin vapaauinnissa seitsemänneksi. Hän voitti 100 metrin vapaauinnin MM-hopeaa lyhyellä radalla Indianapolisissa 2004. Kaksi vuotta aikaisemmin Iles oli voittanut MM-pronssia samalla matkalla.


title: Salim Iles

text: Iles valittiin Algerian vuoden miesurheilijaksi vuonna 2006.


title: Jesse Saarinen (jääkiekkohyökkääjä)

text: Jesse Saarinen (s. 29. heinäkuuta 1985 Lahti) on suomalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan vasen laitahyökkääjä, mutta Saarinen on pelannut harvakseltaan myös puolustajana. Elite Prospects -sivuston Matias Strozykin vuonna 2013 tekemän analyysin mukaan pienikokoisen Saarisen suurimmat vahvuudet ovat hyökkäyspään pelaamisessa. Strozyk mainitsee hänet nopeaksi luistelijaksi, jolla on hyvät kädet ja laukaus. Saarinen pelaa kokoisekseen varsin kovaa. Hänen heikkouksiinsa kuuluu puolustuspään pelaaminen.


title: Jesse Saarinen (jääkiekkohyökkääjä)

text: Saarinen on Kiekkoreippaan kasvatti. Hän siirtyi A-juniorina Pelicansiin, jonka paras syöttäjä ja toiseksi paras pistemies Saarinen oli kaudella 2002–2003 tehoilla 4+18=22. Kaudella 2003–2004 hän oli Pelicansin A-nuorten paras pistemies ja syöttäjä tehoilla 21+22=43, joilla Saarinen sijoittui koko A-nuorten SM-liigan pistepörssissä kuudenneksi. Hän voitti myös Pelicansin sisäisen tehotilaston lukemalla +14. Saarinen debytoi kauden aikana myös seuran SM-liigajoukkueessa, jossa hän pelasi kaksi ottelua. Saarinen pelasi ensimmäisen SM-liigaottelunsa 8. tammikuuta 2004 Tapparaa vastaan. Hän pelasi kauden aikana miesten pelejä myös yhden Mestis-ottelun verran alle 20-vuotiaiden maajoukkueessa.


title: Jesse Saarinen (jääkiekkohyökkääjä)

text: Kausi 2004–2005 oli Saariselle varsinainen tulokaskausi SM-liigassa ja hän teki 34 runkosarjaottelussa neljä syöttöpistettä. Saarinen voitti runkosarjassa viimeiseksi jääneen Pelicansin sisäisen tehotilaston lukemalla +2. Hän pelasi ison osan kaudestaan myös vielä seuran A-nuorissa, joiden toiseksi paras maalintekijä ja kolmanneksi paras pistemies Saarinen oli tehoilla 12+10=22. Kevään 2005 pudotuspeleissä hän oli Pelicansin paras pistemies ja maalintekijä tehoilla 2+2=4. Huhtikuussa 2005 Saarinen teki vuoden mittaisen jatkosopimuksen joukkueen kanssa. Kausi 2005–2006 hänellä alkoi hieman vaisusti, mutta kauden edetessä Saarinen onnistui lyömään itsensä läpi ja oli lopulta Pelicansin toiseksi paras maalintekijä ja toiseksi paras pistemies Tuomas Santavuoren jälkeen tehoilla 14+16=30. Joulukuussa 2005 hän teki joukkueen kanssa kaksivuotisen jatkosopimuksen kevääseen 2008 saakka.


title: Jesse Saarinen (jääkiekkohyökkääjä)

text: Kaudella 2007–2008 Saarinen teki SM-liigan yhden kauden maaliennätyksensä 20 osumallaan, joilla hän oli Pelicansin paras maalintekijä. Saarinen jakoi SM-liigan maalipörssin kymmenennen sijan kolmen muun pelaajan kanssa. Helmikuussa 2008 hän teki taas kaksivuotisen jatkosopimuksen joukkueen kanssa. Kaudella 2008–2009 Saarinen oli Pelicansin toiseksi paras pistemies Marko Jantusen jälkeen tehoilla 9+21=30. Kaudeksi 2010–2011 hän siirtyi Tšekin Extraligan HC Karlovy Varyyn. Saarinen ei kuitenkaan sopeutunut liigaan ja teki kuudessa pelaamassaan ottelussa vain yhden maalin. Lokakuussa 2010 hän purki yhteisymmärryksessä sopimuksensa Karlovy Varyn kanssa. Marraskuussa Saarinen palasi SM-liigaan ja siirtyi try-outille Saimaan Palloon. Tammikuussa 2011 hän sai loppukauden kattaneen ja yhden vuoden option sisältäneen jatkosopimuksen. Saarinen oli lopulta yhdeksällä osumallaan SaiPan kolmanneksi paras maalintekijä Scott Barneyn kanssa. Maaliskuussa 2011 seura käytti hänen sopimuksessaan olleen option ja teki vuoden mittaisen jatkosopimuksen Saarisen kanssa. Kaudella 2011–2012 hän teki SM-liigan yhden kauden piste-ennätyksensä tehoilla 12+31=43, joilla Saarinen oli SaiPan paras pistemies ja syöttäjä.


title: Jesse Saarinen (jääkiekkohyökkääjä)

text: Saarinen siirtyi kaudeksi 2012–2013 kaksivuotisella sopimuksella Hämeenlinnan Pallokerhoon. Hänen runkosarjansa jäi aivotärähdyksen vuoksi vain 38 ottelun mittaiseksi. Saarinen teki kauden aikana 15 tehopistettä, mutta kevätkausi toi hänen odotuksiinsa nähden kuitenkin heikot tehot 1+1=2. Loukkaantumiset pilasivat myös Saarisen alkukauden 2013–2014 ja otteluita runkosarjassa kertyi kaikkiaan 44. Huhtikuussa 2014 hän teki vuoden mittaisen jatkosopimuksen HPK:n kanssa.


title: Jesse Saarinen (jääkiekkohyökkääjä)

text: Kaudella 2014–2015 Saarinen sivusi SM-liigan yhden kauden piste-ennätystään tehoilla 17+26=43, joilla hän voitti HPK:n sisäisen piste-, maali- ja syöttöpörssin. Saarinen jakoi SM-liigan maalipörssin kymmenennen sijan viiden muun pelaajan kanssa. Kaudeksi 2015–2016 hän siirtyi vuoden mittaisella sopimuksella KHL:n kroatialaisjoukkue Medveščak Zagrebin riveihin.


title: Jesse Saarinen (jääkiekkohyökkääjä)

text: Saarinen palasi kaudeksi 2016–2017 Suomeen ja siirtyi vuoden mittaisella sopimuksella Oulun Kärppiin. Lokakuussa 2016 hän joutui kahdeksi kuukaudeksi sivuun, kun Saarinen sai Mestarien liigan ottelussa tšekkiläistä HC Sparta Prahaa vastaan aivotärähdyksen jouduttuaan Brian Ihnacakin päähän kohdistuneen taklauksen kohteeksi. Helmikuussa 2017 hän joutui jälleen aivotärähdyksen vuoksi sivuun kolmeksi viikoksi, kun Saarinen ja Tapparan Aleksi Salonen löivät puhtaassa kontaktitilanteessa päänsä yhteen.


title: Jesse Saarinen (jääkiekkohyökkääjä)

text: Lokakuussa 2017 Saarinen palasi loppukauden 2017–2018 kattavalla ja yhden optiovuoden sisältävällä sopimuksella Pelicansiin oltuaan alkukauden ilman sopimusta. Hän oli joukkueen paras syöttäjä ja jakoi sisäisen pistepörssin voiton Iikka Kangasniemen kanssa tehoilla 11+25=36. Saarinen jakoi myös Pelicansin sisäisen tehotilaston voiton Libor Šulákin kanssa lukemalla +5. Keväällä 2018 hän kävi leikkausoperaatiossa ja kuntoutti itseään kesän ajan. Saarinen harjoitteli Pelicansin kanssa, kunnes kuntouduttaan hän teki syyskuussa joukkueen kanssa vuoden mittaisen jatkosopimuksen.


title: Jesse Saarinen (jääkiekkohyökkääjä)

text: Saarinen pelasi alle 18-vuotiaiden MM-kilpailuissa vuonna 2003, jolloin hän jakoi tehoilla 3+2=5 Suomen sisäisen pistepörssin voiton Arsi Piispasen ja Teemu Nurmen kanssa. Suomen A-maajoukkueessa Saarinen on pelannut kahdeksan ottelua tehopistein 1+1=2. Hän teki A-maajoukkuedebyyttinsä Moskovassa Channel One Cupin 13. joulukuuta 2007 pelatussa avausottelussa turnauksen isäntäjoukkue Venäjää vastaan. Saarinen teki ensimmäisen ja toistaiseksi ainoan A-maajoukkuemaalinsa turnauksen 16. joulukuuta 2007 pelatussa päätösottelussa Ruotsia vastaan. Hänen osumansa jäi Suomen 2–3-voittoon päättyneen ottelun ratkaisumaaliksi.


title: Jesse Saarinen (jääkiekkohyökkääjä)

text: Saarisen isoveli Jussi pelasi omalla urallaan yli 200 SM-liigaottelua. Veljekset pelasivat viitenä kautena joukkuetovereina Pelicansissa. Heillä on myös pikkuveli Jere Saarinen, joka on pelannut alemmilla sarjatasoilla sekä Arabiemiirikuntien liigassa.


title: SdKfz 4

text: Sdkfz 4 Gleissketten-Lastkraftwagen ("Sonderkraftfahrzeug 4") oli toisessa maailmansodassa käytetty saksalainen sotilaskäyttöön tarkoitettu puolitelavaunu. Siitä valmistettiin useita versioita esimerkiksi "Panzerwerfer 42 auf Maultier, Sd.Kfz. 4/1".


title: Ari Kettunen

text: Ari "Arvid" Kettunen on suomalainen pianisti, laulaja ja säveltäjä. Hän oli yksi Lapinlahden Linnut -yhtyeen perustajajäsenistä, ja vaikutti yhtyeessä vuosina 1983–1988. Kettusen tunnetuimpia sävellyksiä Linnuille ovat muun muassa "Lipputangon nuppi", "Tero ja minä", "Kyllä elämä on ihanaa", "Tapasin naisen" ja "Pikkumiesten laulu". Yhtyeen debyyttialbumin kaikki kappaleet ovat Kettusen säveltämiä, paitsi "Ojasta noustaan", joka on kosketinsoittaja Pekka Hedkrokin sävellys. Seuraavan, "Jep" -albumin monet kappaleet ovat Kettusen ja Hedkrokin yhteisiä sävellyksiä.


title: Ari Kettunen

text: Ennen Lapinlahden Lintuja Kettunen soitti bändissä nimeltä U-Bahn.


title: Ari Kettunen

text: Lisäksi Ari teki Linnuille myös sanoituksia yhtyeen muiden jäsenten kanssa, esimerkiksi "Miksei asioista puhuta"-kappaleen Ari sävelsi yhdessä Hedkrokin ja Toikan kanssa mutta sanoituksen tekemiseen osallistui kaikki yhtyeen jäsenet, lisäksi kappaleet "Kyllä elämä on ihanaa" ja "Tapasin naisen" ovat Arin ja Heikki Salomaan yhdessä tekemiä. U-Bahnin kappale "Tuo lohkolämmitin on minun" on Arin säveltämä ja sanoittama.


title: Ari Kettunen

text: Nykyään Kettunen vaikuttaa Puujumalat-yhtyeessä yhdessä Timo Erängön ja Pekka Hedkrokin kanssa.


title: Volver (kappale)

text: Volver on Carlos Gardelin säveltämä ja Alfredo Le Peran sanoittama tango vuodelta 1934. Sen on suomeksi levyttäneet nimellä "Luokses jään" Eino Grön vuonna 1984 ja Matti Korkiala 1999. Suomennoksen on tehnyt Aappo I. Piippo . Sana "volver" on espanjaa ja tarkoittaa "palata".


title: Volver (kappale)

text: Volver on sävelletty elokuvaan "El dia que me quieras", joka julkaistiin vuonna 1935. Siinä Gardel esittää laulajaa, joka elämänsä vaikeuksissa päätyy muuttamaan pois Argentiinasta. Saavutettutaan kuuluisuutta uudessa maassa, hän palaa menestyneenä ja varakkaana miehenä 20 vuotta myöhemmin kotimaahansa. Laivamatkalla takaisin Gardel esittää kotiinpaluusta kertovan kaihoisan sävelmänsä.


title: Volver (kappale)

text: Vuonna 2006 kappale esitettiin kahdessa elokuvassa. Estrella Morente esittää osan kappaleesta flamencotyylillä Pedro Almodóvarin samannimisessä elokuvassa Volver ja se soi Gardelin tulkitsemana Aki Kaurismäen elokuvassa Laitakaupungin valot.


title: Beit Jala

text: Beit Jala () on pieni kaupunki Betlehemissä, jossa oli 16 690 asukasta vuonna 2006. Se sijaitsee noin 10 kilometrin päässä Jerusalemista etelään.


title: Beit Jala

text: Beit Jalassa on useita kristillisten kirkkojen ylläpitämiä kouluja.


title: Yrjö Suomalainen

text: Yrjö Johannes Suomalainen (24. huhtikuuta 1893, Parikkala – 28. elokuuta 1964, Helsinki) oli suomalainen viulutaiteilija, musiikkiarvostelija ja musiikkikirjailija. Hänen puolisonsa oli kuvanveistäjä Emil Wikströmin vanhin tytär Estelle (1897–1970). Heidän tyttärensä oli oopperalaulaja Maaria Eira ja poikansa pilapiirtäjä Kari Suomalainen.


title: Yrjö Suomalainen

text: Yrjö Suomalainen kirjoitti ylioppilaaksi 1912 ja opiskeli viulunsoittoa Helsingin musiikkiopistossa 1914–1916. Hän jatkoi viuluopintojaan Pietarissa 1917 Leopold Auerin oppilaana ja Pariisissa 1919–1920 Maurice Hewittin ja Lucien Capet'n oppilaana. Vuosina 1916–1922 Suomalainen konsertoi Helsingissä ja eri puolella Suomea. Hän oli Turun kaupunginorkesterin jäsen 1918–1919 ja soitti Helsingin kaupunginorkesterissa 1922–1929. Hän toimi 1922–1926 Helsingin musiikkiopiston ja 1923–1948 Sivistysjärjestöjen kansankonservatorion opettajana. Suomalaisen tunnetuimpia oppilaita ovat Paavo Berglund ja Heikki Louhivuori.


title: Yrjö Suomalainen

text: Merkittävä osa Suomalaisen elämäntyötä oli Uuden Suomen musiikkiarvostelijan toimi 1929–1952 nimimerkillä Y.S. Arvostelijana hän nautti asiantuntemuksellaan yleistä luottamusta. Hän oli myös "Suomen Musiikkilehden" vakinainen avustaja ja esiintyi radiossa omaleimaisena musiikkipakinoitsijana.


title: Yrjö Suomalainen

text: Yrjö Suomalainen on haudattu Sääksmäen hautausmaalle.


title: 28 (luku)

text: 28 (kaksikymmentäkahdeksan) on parillinen kokonaisluku. Sitä edeltää 27 ja sen seuraaja on 29.


title: Karl Schöngarth

text: Tohtori Karl Eberhard Schöngarth (22. huhtikuuta 1903 – 16. toukokuuta 1946) oli SS-kenraali natsi-Saksan ja toisen maailmansodan aikana. Hän otti osaa Wannseen konferenssiin jossa päätettiin juutalaisten joukkotuhosta.


title: Karl Schöngarth

text: Schöngarth syntyi Leipzigissä Saksissa. Hänestä tuli SS:n tiedustelupalvelu SD:n jäsen vuonna 1933. Hänestä tuli myöhemmin turvallisuuspoliisi SIPO:n päällikkö ja Alankomaiden Gestapon johtaja.


title: Karl Schöngarth

text: Ollessaan palveluksessa Puolan Krakovassa hän tuli Erikois-Einsatzgruppen-ryhmän johtaja. Hän vastasi yli 4 000 juutalaisen murhaamisesta syys–joulukuussa 1941.


title: Karl Schöngarth

text: Schöngarth oli mukana Wannseen konferenssissa vuonna 1942 tohtori Rudolf Langen kanssa (Einsatzgruppen A), joka myös oli ottanut osaa joukkomurhiin. Schöngarth vangittiin sodan lopussa. Hänet todettiin syylliseksi sotavangiksi saadun lentäjän murhaan lokakuussa 1944. Brittiläinen oikeusistuin Burgsteinfurtissa tuomitsi hänet kuolemaan 11. helmikuuta 1946. Hänet hirtettiin saman vuoden toukokuussa.


title: Karl Schöngarth

text: Wannseen konferenssista kertovassa elokuvassa "Lopullinen ratkaisu" (2001) Schöngarthia esittää Peter Sullivan.


title: Brasilian Grand Prix 1976

text: Brasilian Grand Prix 1976 oli Formula 1 -sarjan osakilpailu, joka ajettiin 25. tammikuuta 1976 Autódromo José Carlos Pacen radalla. Kilpailun voitti Niki Lauda.


title: Hans Aumeier

text: Hans Aumeier (20. elokuuta 1906 Amberg, Saksan keisarikunta – 22. joulukuuta 1947 Krakova, Puola) oli saksalainen sotilas toisen maailmansodan aikana. Hän oli syntynyt Ambergin pikkukaupungissa Saksassa.


title: Hans Aumeier

text: Aumeier jätti koulun kesken vuonna 1918. Vuoteen 1923 hän oli töissä kivääritehtaassa ja vaihtoi vähän väliä työpaikkaa. Vuonna 1929 hän liittyi natsipuolueeseen ja vuonna 1931 ensin SA:han ja sitten SS:ään. Hänet ylennettiin SS-Hauptsturmführeriksi, ja siirrettiin 1941 Auschwitzin keskitysleirin päälliköksi. Hänen tiedetään teloituttaneen satoja ihmisiä. Hänet siirrettiin pian pois Vaivaran keskitysleirin komentajaksi Viroon ja Riikaan, jossa palveli Friedrich Jeckelnin poliisipataljoonassa. Riian antautumisen jälkeen hänet siirrettiin Dachauhun, jonka johdosta joutui luopumaan vanhan silmävamman vietyä hänet sairaalaan.


title: Hans Aumeier

text: Sodan lopussa hän oli komentajana Norjassa Mysenin keskitysleirillä, missä hän kohteli vankeja hyvin ja päästi vangit karkaamaan ennen Saksan antautumista. Liittoutuneiden tullessa leiri oli tyhjä. Liittoutuneet siirsivät hänet Puolaan vastaamaan Auscwitzin oikeudenkäyntiin. Hänet hirtettiin Krakovassa 22. joulukuuta 1947.


title: Jenny-Wanda Barkmann

text: Jenny-Wanda Barkmann (1921 – 4. heinäkuuta 1946) oli Stutthofin keskitysleirin naisleirin vartija.


title: Jenny-Wanda Barkmann

text: Barkmannin arvellaan viettäneen lapsuutensa Hampurissa Saksassa. Vuonna 1944 hänestä tuli naisvartija ("Aufseherin") Stutthofin keskitysleirin SK-III -naisleirille, jossa hän syyllistyi raakuuksiin vankeja kohtaan ja myös tappoi joitakin. Hän myös valitsi naisia ja lapsia lähetettäväksi kaasukammioihin.


title: Jenny-Wanda Barkmann

text: Puna-armeijan lähestyessä Barkmann pakeni Stutthofista. Hänet pidätettiin toukokuussa 1945 yrittäessään paeta junalla Gdańskista. Hänet asetettiin syytteeseen Stutthof-oikeudenkäynneissä, todettiin syylliseksi sotarikoksiin ja tuomittiin kuolemaan. Barkmann hirtettiin julkisesti 4. heinäkuuta 1946 Biskupia Gorkan kukkulalla lähellä Gdańskia.


title: Argentiinan Grand Prix 1978

text: Argentiinan Grand Prix 1978 oli Formula 1 -sarjan osakilpailu, joka ajettiin 15. tammikuuta 1978 Autódromo Oscar Alfredo Gálvez'n radalla. Kilpailun voitti Mario Andretti.


title: Mihail Nestrujev

text: Mihail Valerjevitš Nestrujev (, s. 28. lokakuuta 1968 Moskova) on venäläinen pistooliampuja, maailmanmestari ja olympiavoittaja. Hänen saavutuksistaan paras on 50 metrin vapaapistoolin olympiakulta Ateenassa 2004.


title: Mihail Nestrujev

text:
Sydneyn olympialaisissa 2000 Nestrujev kilpaili 10 metrin ilmapistoolissa sijoittuen neljänneksi tuloksella 682,3 (583+99,3). Hän oli peruskilpailun jälkeen jaetulla kolmannella sijalla Igor Basinskin kanssa seitsemän pisteen päässä peruskilpailun jälkeen johtaneista Wang Yifusta ja Franck Dumoulinista. Finaalissa Nestrujev hävisi pronssin Basinskille vain 0,4 pisteellä, mutta ranskalainen Stephane Gagne pääsi kahden pisteen takaa-ajosta lopulta 0,3 pisteen päähän.
Ateenan olympialaisissa 2004 Nestrujev voitti kultaa 50 metrin vapaapistoolissa tuloksella 663,3 (565+98,3) ja oli toinen 10 m ilmapistoolissa tuloksella 689,8 (591+98,8).


title: Mihail Nestrujev

text: 10 metrin ilmapistooliin Nestrujev on peruskilpailun jälkeen kilpailun johdossa tuloksella 591, joka oli uusi olympiaennätys. Finaalissa Wang Yifu, joka on voittanut lajin olympiakultaa Barcelonassa 1992, tasoitti heti ensimmäisellä laukauksella, mutta seuraavalla laukauksella Nestrujev siirtyi 0,6 pisteen johtoon. Nestrujev johti kilpailua kunnes seitsemännellä laukauksella Wang siirtyi 0,3 pisteen johtoon, mutta seuraavassa laukauksessa Wang teki virheen ja Nestrujev nousi takaisin johtoon. Seuraavalla laukauksella Wang tasoitti tilanteen ja viimeisellä laukauksella hän oli Nestrujevia 0,2 pistettä parempi. Täten Wang Yifu voitti toisen 10 metrin ilmapistoolin olympiakullan uudella finaaliolympiaennätyksellä, Nestrujev oli toinen ja Vladimir Isakov oli kolmas.


title: Mihail Nestrujev

text:
50 metrin vapaapistoolin kilpailussa Nestrujev lähti peruskilpailun jälkeen toiselta sijalta kahden pisteen päästä johtaneesta korealaisesta Jin Jong-ohista. Finaalissa Nestrujev aloitta eron kuromisen ja hän siirtyy johtoon neljännen laukauksen jälkeen 0,2 pisteellä. Jin ottaa johtopaikkansa takaisin Nestrujevilta kuudennella laukauksella siirtymällä 0,6 pisteen johtoon, mutta seuraavalla laukauksella korealainen ampuu 6,9 ja Nestrujev siirtyy johtoon 1,4 pisteellä. Nestrujev voitti kilpailun lopulta 1,8 pisteellä ennen Jin Jong-ohia ja pohjoiskorealaista pronssimitalistia Kim Jong-suhia.
Pekingin olympialaisissa 2008 Nestrujev ei kyennyt puolustamaan Ateenan olympikultaansa ja -hopeaansa, vaan sijoittui 23. 50 metrin pistoolissa, jääden tuloksella 552 seitsemän pisteen päähän finaalipaikasta ja 29. 10 m ilmapistoolissa, jääden tuloksella 575 kuuden pisteen päähän finaalista.


title: Mihail Nestrujev

text: 25 metrin isopistoolin joukkuekilpailussa Venäjän joukkueen voitto oli miltei ylivoimainen. Joukkue, jossa kilpailivat Nestrujevin lisäksi Sergei Poljakov ja Sergei Alifirenko, sai kokoon 1746 pistettä, mikä riitti voittoon viiden pisteen erolla ennen Etelä-Koreaa. Joukkuekilpailussa pronssille ampui Pohjois-Korea.


title: Mihail Nestrujev

text: 25 metrin vakiopistoolissa Nestrujev jäi harmittavasti neljänneksi tuloksella 574, ja pisteen päähän MM-hopean uusinnasta. Kilpailun voitti kiinan Liu Guohui, jolle Nestrujev hävisi kolmella pisteellä, hopealle ampui Etelä-Korean Kim Jong-su ja pronssia otti thaimaalainen Jakkrit Panichpatikum. Joukkuekilpailusta Venäjän joukkue, jossa oli sama kokoonpano kuin 25 metrin isopistoolissa, saavutti hopeaa tuloksella 1711. Joukkue hävisi Kiinalle neljällä pistellä, mutta voitti pronssille ampuneen Ukrainan joukkueen viidellä pisteellä.


title: Mihail Nestrujev

text: 10 metrin ilmapistoolissa Nestrujev lähti finaaliin kolmannelta paikalta peruskilpailun tuloksella 583, mutta hän joutui tyytymään finaalin jälkeen vasta viidenteen sijaan. Hän sai finaalisarjastaan vain 97,6 pistettä ja jäi kolmen kymmenyksen päähän pronssille ampuneesta Vladimir Gontšarovista. Maailmanmestariksi ampui kiinalainen Pang Wei ja hopeaa otti Jakkrit Panichpatikum. Joukkueella Nestrujev, Gontšarov ja Isakov Venäjä jäi hopealle tuloksella 1745 kahden pisteen päähän voittaneesta Kiinasta, mutta pronssille jääneeseen Ranskaan eroa kertyi peräti 12 pistettä.


title: Mihail Nestrujev

text: 50 metrin pistoolin karsinnassa Nestrujev ampui ensimmäisessä karsintaryhmässä ja selvisi karsinnasta peruskilpailuun karsintatuloksellaan 551. Karsinnan yhteydessä järjestetyssä joukkuekilpailussa Venäjä, joka ampui samalla joukkueen koostumuksella kuin 10 metrin ilmapistoolissa, saavutti hopeaa tuloksella 1668 pistettä. Eroa syntyi maailmanmestaruuden napanneeseen Kiinaan peräti 17 pistettä. Pronssille ampui Italian joukkue, joka jäi pisteen Venäjän tuloksesta. Varsinaisessa kilpailussa Nestrujev sai parannettua karsintatulostaan muutamalla pisteellä. Hän sijoittui sijalle 20 tuloksella 557, joka oli viisi pistettä huonompi kuin viimeisen finaaliin päässeen ampujan peruskilpailun tulos.


title: Mihail Nestrujev

text: Nestrujevin ampumat voimassa olevat maailmanennätykset.


title: Quy Nhơn

text: Qui Nhon () on Bình Địnhin provinssin pääkaupunki Vietnamin keskiosissa Etelä-Kiinan meren rannalla. Kaupungin pinta-ala on 284,28 neliökilometriä ja asukasluku vuoden 2009 tiedon mukaan noin 255 000, joista noin 234 000 kaupungissa itsessään.


title: Quy Nhơn

text: Perinteisesti kaupungin pääelinkeinot ovat olleet maatalous ja kalastus, mutta viime vuosina erityisesti turismin ja palvelualojen merkitys kaupungissa on kasvanut.


title: Adalbert Lontschar

text: Adalbert Lontschar (10. syyskuuta 1885 − 27. tammikuuta 1947) oli Wehrmachtin kenraalimajuri toisen maailmansodan aikana. Hän oli syntynyt Marburgissa Itävallassa, ja liittyi Itävalta-Unkarin armeijaan vuonna 1905. Hänet ylennettiin luutnantiksi vuonna 1908. Ennen toista maailmansotaa hän palveli Tirolin jääkärirykmentissä vuonna 1938 ja 53. jalkaväkirykmentissä vuonna 1939. Vuonna 1933 hänet ylennettiin everstiluutnantiksi ja everstiksi juuri ennen Saksan salamasodan alkua helmikuussa 1939. Vuonna 1941 hänet ylennettiin kenraalimajuriksi, ja hän palveli 39. ja 14. Wehrmachtin jalkaväkirykmenttien komentajana. Myöhemmin hänestä tuli 724. jalkaväkirykmentin komentaja. Rykmentti operoi Balkanilla, ja osallistui myös partisaanien vastaiseen taisteluun. Vuonna 1943 Lontscharista tuli koko Belgradin komendantti. Hänet tuomittiin sodan jälkeen Belgradissa kuolemaan sotarikoksista ja hirtettiin vuonna 1947.


title: Ari Angervo

text: Mauri Arijoutsi (Ari) Angervo (s. 11. heinäkuuta 1944 Mikkeli) on suomalainen viulisti, kapellimestari ja musiikkipedagogi.


title: Ari Angervo

text: Angervo valmistui ylioppilaaksi vuonna 1962 ja opiskeli Helsingin yliopistossa vuosina 1963–1965 ja Sibelius-Akatemiassa 1963–1970. Lisäksi hän opiskeli Tukholmassa 1968–1970 ja Leningradissa 1973–1974. Hänen opettajinaan toimivat Onni Suhonen viulunsoitossa, András Mihály, Mieczysław Horszowski ja György Ligeti kamarimusiikissa sekä Jorma Panula ja Arvid Jansons orkesterinjohdossa.


title: Ari Angervo

text: Angervo toimi Suomen Kansallisoopperan viulunsoittajana 1965–1975, josta vuodet 1968–1975 ensimmäisenä konserttimestarina. Hän oli Sibelius-Akatemian viulunsoiton ja orkesterikoulutuksen opettaja vuosina 1968–1996 ja Länsi-Helsingin musiikkiopiston viulunsoiton opettaja 1977–1996. Vuosina 1994–2000 Angervo oli orkesterinjohtamisen lehtori Oulun Konservatoriossa ja 2004–2005 Oulun ammattikorkeakoulun viulunsoiton, kamarimusiikin ja orkesterinjohdon yliopettaja. Hän on toiminut myös Pirkanmaan ammattikorkeakoulun viulunsoiton yliopettajana vuosina 1999–2008, Tampereen ammattikorkeakoulun viulunsoiton yliopettajana vuosina 2008–2012 ja Hetan musiikkipäivien taiteellisena johtajana 2007–2013.


title: Ari Angervo

text: Angervo piti viuluensikonserttinsa vuonna 1970, minkä jälkeen hän on esiintynyt konserttisolistina ja kamarimuusikkona erityisesti Suhonen- ja Voces Intimae -kvartettien jäsenenä. Angervo on esiintynyt muun muassa Tukholmassa, Liègessä, Lontoossa, Edinburghissa, Glasgow’ssa, Budapestissa ja Bukarestissa. Vuonna 1973 hän sai Liègen kansainvälisessä kvartettikilpailussa kolmannen palkinnon ja vuonna 1977 Yleisradion kvartettikilpailussa ensimmäisen palkinnon.


title: Ari Angervo

text: Kapellimestarina Angervo on toiminut Suomen Kansallisoopperassa 1975–1996. Hän on ollut taiteellisena johtajana Oulun kaupunginorkesterissa 1985–1990, Rovaniemen kaupunginorkesterissa 1987–1996 ja Lappeenrannan kaupunginorkesterissa 1990–1994. Angervo oli Auckland Philharmonicsin vakituisena vierailijana 1989–1991 ja Mikkelin kaupunginorkesterin kapellimestarina 1998–2002.


title: Ari Angervo

text: Angervo on ollu vierailevana kapellimestarina muun muassa Savonlinnan Oopperajuhlilla, Tukholmassa, Pietarissa, Tallinnassa, Frankfurt am Mainissa, Kielissä ja Lontoossa. Kotimaisten orkesterien lisäksi hän on johtanut orkestereita muun muassa Neuvostoliitossa, Virossa, Saksassa, Tšekissä, Ranskassa, Italiassa, Espanjassa, Turkissa, Japanissa ja Uudessa-Seelannissa.


title: Ari Angervo

text: Myös Angervon lapset ovat muusikkoja: alttoviulisti Ilari Angervo (Radion sinfoniaorkesteri), sellisti Lauri Angervo (Oulun kaupunginorkesteri) ja viulisti Anna Angervo (Tampereen kaupunginorkesteri).


title: Schengen (kunta)

text: Schengen on kunta ja kylä Luxemburgissa Mosel-joen varrella Luxemburgin, Saksan ja Ranskan rajojen yhtymäkohdassa. Schengenin kunnan muut kylät ovat Remerschen ja Wintrange. Vuoden 2014 väestönlaskennan mukaan Schengenin kunnassa oli 4 313 asukasta ja Schengenin kylässä 425 asukasta.


title: Schengen (kunta)

text: Kunnan pääelinkeino on maatalous ja erityisesti viinin viljely. Parhaiten kunta tunnetaan kuitenkin Schengenin kylässä 14. kesäkuuta 1985 allekirjoitetusta Schengenin sopimuksesta. Nykyisen Schengenin kunnan nimi oli Remerschen syyskuuhun 2006 asti, jolloin kunnan virallinen nimi muutettiin Schengeniksi. Nimenmuutosta perusteltiin halulla hyötyä Schengenin sopimuksen tuottamasta laajasta tunnettavuudesta Schengen-nimelle.


title: Schengen (kunta)

text: Vuonna 2012 naapurikunnat Burmerange ja Wellenstein liittyivät Schengenin kuntaan.


title: Luettelo televisiosarjan Teräsmies (animaatiosarja) jaksoista

text: Luettelo Teräsmies -jaksoista. Jaksot ovat tuotantokausikohtaisessa luettelossa Yhdysvaltain alkuperäisessä esitysjärjestyksessä. Sarjasta tuotettiin yhteensä 54 jaksoa neljän tuotantokauden verran. Sarja alkoi Yhdysvalloissa 6. syyskuuta 1996 televisioelokuvalla The Last Son Of Krypton, jossa sarjan kolme ensimmäistä jaksoa oli yhdistetty elokuvaksi. Sarja päättyi 12. helmikuuta vuonna 2000 jaksoon Legacy, Osa 2.


title: John Gummer

text: John Selwyn Gummer (s. 26. marraskuuta 1939) on brittiläinen konservatiivipoliitikko. Hän syntyi Bromptonissa, Lontoossa anglikaanipapin poikana ja opiskeli Cambridgen yliopistolla.


title: John Gummer

text: Gummer on istunut parlamentin jäsenenä vuosina 1970–1974 ja jälleen vuodesta 1979. Hän on toiminut konservatiivien puoluejohtajana (1983–1985) sekä maansa maatalous- (1989–1993) ja ympäristöministerinä (1993–1997).


title: John Gummer

text: Gummer on ollut vuodesta 1977 naimisissa Penelope Jane Gardnerin kanssa, ja hänellä on neljä lasta. Hän oli vuodesta 1978 anglikaanisen kirkon "General Synodin" jäsen, kunnes hän vuonna 1992 kääntyi naispappeutta protestoidakseen katolisuuteen.


title: Elokuvavuosi 2007

text: Tässä artikkelissa käsitellään vuoden 2007 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 2007

text: Vuoden katsotuimmat elokuvat Suomessa olivat:


title: Nanny McPhee – satumainen lastenvahti

text: Nanny McPhee – satumainen lastenvahti on vuonna 2005 valmistunut lastenelokuva. Elokuvan on käsikirjoittanut Emma Thompson, ja elokuva perustuu kirjailija Christianna Brandin "Nurse Matilda" -kirjoihin. Ensi kerran Thompson esitteli elokuvan trilogiaa BBC:n "Friday Night With Jonathan Ross" -ohjelmassa. Elokuvaa tehtiin Coatbridgessa lähellä Glasgowta. Pääosissa näyttelevät Colin Firth, Emma Thompson, Angela Lansbury, Kelly Macdonald, Celia Imrie ja Thomas Sangster.


title: Nanny McPhee – satumainen lastenvahti

text: Cedric Brown (Firth) on seitsemän lapsen leski-isä, joka on jatkuvasti töissä, eikä hänelle jää aikaa lapsilleen Simonille (Sangster), Toralle (Eliza Hope Bennett), Lilylle (Jennifer Rae Daykin), Ericille (Raphaël Coleman), Chrissylle (Holly Gibbs), Sebastianille (Samuel Honywood) ja Aggielle. Hän on joutunut palkkaamaan koko ajan uusia lapsenvahteja sitä mukaa kuin edelliset ovat lähteneet pois talosta.


title: Nanny McPhee – satumainen lastenvahti

text: Kun Cedric lähtee palkkaamaan uutta lastenvahtia, hän tapaa Nanny McPheen (Thompson), jonka kasvot ovat täynnä syyliä. Noiduttu lastenvahti lupaa hoitaa Brownin lapsia. Syylät katoavat hänen kasvoiltaan sitä mukaa kuin lapset alkavat totella häntä.


title: Nanny McPhee – satumainen lastenvahti

text: Pian Cedric aikoo mennä uusiin naimisiin Selma Quickly -nimisen naisen (Imrie) kanssa. Lapset eivät pidä naisesta, joten he pyytävät lastenhoitajaansa loitsimaan estääkseen parin rakastumisen. Hääpäivänä lapset pilaavat häät, Selma saa tarpeekseen ja lähtee talosta ja Cedric meneekin naimisiin palvelijansa Evangelinen (Macdonald) kanssa.


title: Devil’s Ground

text: Devil’s Ground on Primal Fearin viides studioalbumi, joka julkaistiin 23. helmikuuta 2004.


title: Iida Vemmelpuu

text: Iida Maria Vemmelpuu (ent. Wilenius; 10. helmikuuta 1868 Kangasala – 3. elokuuta 1924 Huittinen) oli kansakoulunopettaja ja Suomalaisen puolueen kansanedustaja ensimmäisessä ja toisessa eduskunnassa.


title: Iida Vemmelpuu

text: Vemmelpuun vanhemmat olivat kauppias Karl Wilenius ja Amalia Matintytär. Kun äiti avioitui uudelleen Kokemäeltä kotoisin olleen kauppiaan kanssa, perhe muutti Huittisiin. Iida Vemmelpuu kävi Porin tyttölyseota vuoteen 1887 saakka, suoritti opettajatutkinnon Helsingin Suomalaisessa Jatko-opistossa 1890 ja sai erioikeustodistuksen Jyväskylän seminaarista 1903. Vemmelpuu toimi kotiopettajana Sortavalassa 1890–1892, Länsi-Suomen kansanopiston johtajana Huittisissa 1892–1904 ja kansakoulunopettajana Huittisissa 1904–1924. Hän toimi aktiivisesti Huittisten nuorisoseurassa ja toimi Huittisiin suurlakon jälkeen 1905 perustetun naisyhdistyksen ensimmäisenä puheenjohtajana.


title: Iida Vemmelpuu

text: Vemmelpuu oli suomalaisen puolueen kansanedustajana 1907–1909 Turun läänin pohjoisesta vaalipiiristä. Hän oli myös Huittisten kunnanvaltuuston jäsen. Vemmelpuu putosi eduskunnasta vuoden 1909 eduskuntavaaleissa jäätyään toiselle varasijalle.


title: Tricia Penrose

text: Patricia "Tricia" Penrose (s. 9. huhtikuuta 1970, Kirkby, Merseyside) on brittiläinen näyttelijä, joka tunnetaan englantilaisesta televisiosarjasta "Sydämen asialla". Hänen roolihahmonsa on sarjassa Gina Ward -niminen pubin tarjoilija. Penrose on esiintynyt sarjassa vuodesta 1993 lähtien.


title: Tricia Penrose

text: Penrose on esiintynyt myös brittiläisissä draamasarjoissa "Kyläsairaala, Coronation Street, Emmerdale" ja "Boon". Penrose on myös levyttänyt kaksi singleä – "Where Did Our Love Go?" (1996) ja "Don't Wanna Be Alone" (2000); kumpikaan niistä ei ole menestynyt erityisen hyvin. Vuonna 2002 hän pääsi Eurovision laulukilpailun Britannian karsintojen finaaliin, mutta ei voittanut karsintoja. Hän on esiintynyt useaan kertaan laulajana sarjassa "Sydämen asialla". Tricia Penrosella ja Mark Simpkinillä on kaksi lasta. Jake on syntynyt 10. syyskuuta 2003 ja Freddy Jay on syntynyt 8. elokuuta 2008.


title: Black Sun

text: Black Sun on Primal Fearin neljäs studioalbumi, joka julkaistiin 1. helmikuuta 2002.


title: Black Sun

text: Kaikki kappaleet kirjoittaneet Scheepers, Sinner, Leibing, Wolter ja Sperling.


title: Liisi Kivioja

text: Liisa (Liisi) Kivioja (o.s. Kari, ent. Paakkari; 10. tammikuuta 1859 Siikajoki – 30. lokakuuta 1925 Helsinki) oli kansakoulunopettaja, pankinjohtaja ja Suomalaisen puolueen kansanedustaja ensimmäisissä eduskunnissa.


title: Liisi Kivioja

text: Kivioja oli siikajokisen räätälin tytär, joka pääsi itseopiskelun avulla Jyväskylän seminaariin ja valmistui sieltä 1881 kansakoulunopettajaksi. Hän toimi kansakoulunopettajana Vähässäkyrössä 1881–1882 ja Oulunsalossa 1882–1888. Mentyään naimisiin pastori Aapeli Kiviojan vuonna 1888 hän muutti miehensä kanssa Yhdysvaltoihin, jossa he asuivat vuosina 1891–1897. Suomeen paluun jälkeen Kivioja hoiti kotitaloutta ja toimi myös vt. kansakoulunopettajana vuosina 1897–1910. Kansanedustajakautensa jälkeen Kivioja oli Kuopion vanhain sokeain työkoulun johtajana 1910–1918 ja Kansallis-Osake-Pankin Kalajoen asioimiston johtajana 1918–1925.


title: Liisi Kivioja

text: Kivioja oli Suomalaisen puolueen kansanedustajana 1907–1910 Vaasan läänin eteläisestä vaalipiiristä.


title: Hilma Räsänen

text: Hilma Sohvi Räsänen (28. maaliskuuta 1877 Kuopio – 20. tammikuuta 1955 Vihti) oli kansakoulunopettaja ja Maalaisliiton kansanedustaja ensimmäisessä eduskunnassa.


title: Hilma Räsänen

text: Hilma Räsänen kävi kansakoulun sekä kansanopiston ja valmistui kansakoulunopettajaksi Sortavalan seminaarista vuonna 1900. Räsänen toimi sitten kansakoulunopettajana Sippolassa 1900–1902, Kuopion maalaiskunnassa 1902–1903, Jämsässä 1903–1905, Viipurin maalaiskunnassa 1905–1907 ja Helsingissä 1908–1917. Opettajatyön ohella hän kirjoitti oppikirjoja ja toimi myös kääntäjänä. Räsäsen opettajanura päättyi hänen sairastuttuaan. Hän kirjoitti tämän jälkeen kirjan hermosairauksista sekä elämäkertateoksen Kirvun luonnonparantolaa johtaneesta Malin Bergströmistä. Räsänen perusti myös Uupuvain Apu -nimisen säätiön, joka ylläpiti naisten lepokotia Askolassa.


title: Hilma Räsänen

text: Räsänen oli Maalaisliiton kansanedustajana vuosina 1907–1908 Viipurin läänin itäisestä vaalipiiristä.


title: Hilma Räsänen

text: Hilma Räsänen sai lapsen papin kanssa, mutta he eivät menneet naimisiin. Hän luovutti lapsen pois, koska siihen aikaan asiat olivat vaikeita, jos kasvatti lapsen yksin tai aviotta. Tämä asia kuitenkin kalvoi häntä lopun elämäänsä ja oli varmasti yksi syy siihen, että hän perusti yksinäisiä naisia auttavan Uupuvain apu -yhdistyksen. Räsäsen vanhemmat olivat vanginvartija Wilhelm Räsänen ja Helena Pitkänen. Hänen veljensä Iisak Jakob Räsänen perusti vuonna 1916 Kastor Oy:n.


title: Imperial Air

text: Imperial Air oli perulainen halpalentoyhtiö, joka operoi Perussa reitillä Lima–Cusco–Arequipa. Vähentyneiden matkustajamäärien ja onnettomuuksien takia yhtiö lopetti toimintansa vuonna 2002.


title: Nuclear Fire

text: Nuclear Fire on Primal Fearin kolmas studioalbumi, joka julkaistiin 15. tammikuuta 2001.


title: Donn F. Draeger

text: Donald "Donn" Frederick Draeger (s. 15. huhtikuuta 1922 Milwaukee, Wisconsin − k. 20. lokakuuta 1982 Milwaukee, Wisconsin) Draeger oli itämaisten kamppailulajien tuntija ja harjoittelija. Draeger teki merkittävän uran kirjoittaessaan lukuisia arvostettuja teoksia aasialaisista kamppailulajeista.


title: Donn F. Draeger

text: Jäätyään pois Yhdysvaltain armeijan vakinaisesta palveluksesta toisen maailmansodan jälkeen, Draeger asui pitkään Japanissa. Tuolloin hän tutustui japanilaiseen sekä muihin aasialaisiin itsepuolustus-, ja kamppailulajeihin.


title: Alli Nissinen

text: Alina (Alli) Augusta Nissinen (26. joulukuuta 1866 Iisalmi – 11. huhtikuuta 1926 Helsinki) oli koulunjohtaja, kirjailija ja nuorsuomalaisen puolueen kansanedustaja ensimmäisessä ja toisessa eduskunnassa. Alli Nissinen oli Lucina Hagmanin työtoverina sekä opetusalalla että Naisasialiitto Unionissa ja Martta-yhdistyksessä.


title: Alli Nissinen

text: Nissisen vanhemmat olivat maanviljelijä Påhl (Paavo) Nissinen ja Magdalena Lappalainen.


title: Alli Nissinen

text: Nissinen kävi tyttökoulun sekä veistokoulun ja suoritti Helsingin Suomalaisen jatko-opiston opettajatutkinnon vuonna 1888. Hän toimi Helsingin suomalaisen yhteiskoulun uskonnon ja maantiedon opettajana 1889–1899, "Alli Nissisen valmistavan koulun" omistajana, johtajana ja opettajana Helsingissä 1889–1926 sekä Helsingin uuden yhteiskoulun uskonnon ja maantiedon opettajana 1898–1916. Hän oli myös Martta-yhdistyksen "Emäntä"-lehden päätoimittaja vuosina 1903–1926. Hän toimitti "Tuulikki"-nimisen lastenlehden kolme vuosikertaa sekä julkaisi lasten- ja nuorisokirjoja, näytelmiä, runoja, kaunokirjallisuutta ja oppikirjoja.


title: Alli Nissinen

text: Nissinen oli nuorsuomalaisen puolueen kansanedustaja vuosina 1907–1909 Kuopion läänin läntisestä vaalipiiristä. Hän oli myös Suomenkielisen Marttaliiton puheenjohtajana sekä Marttayhdistyksen (vuodesta 1902 vuoteen 1924) ja Naisasialiitto Unionin varapuheenjohtajana.


title: Kaarlo Heininen

text: Kaarle (Kaarlo) Heininen (entinen Wallenström; ) oli mylläri ja Suomen kristillisen työväen liiton kansanedustaja ensimmäisessä eduskunnassa.


title: Kaarlo Heininen

text: Heinisen vanhemmat olivat renki Karl Gustaf Wallenström ja Henrika Matilda. Hän työskenteli puuseppänä ja toimi itseoppineena rakennusmestarina Turun läänin Uudellakirkolla vuoteen 1903 saakka. Vuosina 1903–1926 Heininen omisti myllyn Pyhärannassa ja toimi myllärinä ja sirkkelisahurina. Hän oli naimisissa vuodesta 1883 Amanda Ulrika Kaarlentyttären kanssa.


title: Kaarlo Heininen

text: Heininen oli Suomen kristillisen työväen liiton kansanedustajana vuosina 1907–1908 edustaen Turun läänin eteläistä vaalipiiriä.


title: Matti Merivirta

text: Matti Merivirta (entinen Mathias Sjöström; 21. lokakuuta 1866 Pori – 7. syyskuuta 1944 Kesälahti) oli kirkkoherra, rovasti ja Suomen kristillisen työväen liiton kansanedustaja ensimmäisessä eduskunnassa.


title: Matti Merivirta

text: Merivirran vanhemmat olivat vaskiseppämestari Mathias Sjöström (ei Matts, kuten eduskunnan matrikkelissa virheellisesti ilmoitetaan) ja Amanda Lovisa Svanborg. Hän pääsi ylioppilaaksi 1887, hänet vihittiin papiksi 1893 ja hän suoritti pastoraalitutkinnon 1897. Merivirta toimi ylimääräisenä pappina Kakskerrassa 1893–1897 sekä Ikaalisissa 1897–1898 ja oli saarnaajana ja opettajana Sasslinin koulussa Hämeenkyrössä vuosina 1898–1900. Merivirta oli kappalaisena Pyhämaalla 1900–1904 ja Hirvensalmella 1904–1910. Viimeksi hän toimi Kesälahden kirkkoherrana 1910–1944 ja hän oli myös Eurajoen kristillisen kansanopiston johtajana 1926–1927 sekä vt. lääninrovastina 1937–1940.


title: Matti Merivirta

text: Merivirta oli Suomen kristillisen työväen liiton kansanedustajana vuosina 1907–1908 edustaen Turun läänin pohjoista vaalipiiriä.


title: Matti Merivirta

text: Merivirta oli naimisissa Augusta Aurora Almqvistin kanssa vuosina 1893–1919. Jäätyään leskeksi hän meni uusiin naimisiin Elli Aleksandra Finnbergin kanssa vuonna 1921.


title: Pauli Burman

text: Pauli Kalevi Burman (2. tammikuuta 1933 Helsinki – 1. tammikuuta 2012 Helsinki) oli suomalainen toimittaja ja poliitikko.


title: Pauli Burman

text: Burman toimi SDP:n kansanedustajana (1966–1970, 1974–1975), Suomen Sosialidemokraatti -lehden päätoimittajana (1968–1974) ja Helsingin kaupunginvaltuutettuna (1961–1976).


title: Pauli Burman

text: Burmanin vanhemmat olivat levyseppä Otto Burman ja Aino Maria Lindström. Burman valmistui ylioppilaaksi vuonna 1952, valtiotieteen kandidaatiksi 1957 ja maisteriksi 1961. Hän oli Ylioppilaslehden toimittaja 1953–1956, Koulusanomien toimitussihteeri 1955–1957 ja Suomen ylioppilaskuntien liiton pääsihteeri 1957–1958.


title: Pauli Burman

text: Poliittisesti Burman aktivoitui vuonna 1947 Nuorissa Kotkissa. Hän vaikutti ylioppilaspolitiikassa ja vuonna 1958 SDP:n puoluesihteeri Kaarlo Pitsinki kutsui hänet puolueen tehtäviin. Burman toimi SDP:n opintosihteerinä 1958–1960, tiedotussihteerinä 1960–1966 sekä pääministeri Rafael Paasion sihteerinä 1966–1967. Hän oli Suomen Sosialidemokraatin päätoimittaja 1968–1974. Burmanin poliittinen toiminta aiheutti hänelle hankaluuksia Neuvostoliiton kanssa. Puoluelehden päätoimittajana hän muun muassa kieltäytyi erottamasta pakinoitsija Simo Juntusta ja torjui painostuksen lehden toimituspolitiikassa. Burman vaihtoi lopulta alaa ja työskenteli vuodesta 1974 Enso-Gutzeit Oy:ssä projektitehtävissä sekä logististen palveluiden kehitysjohtajana 1987–1992.


title: Pauli Burman

text: Burman valittiin eduskuntaan vuoden 1966 vaaleissa Helsingin kaupungin vaalipiiristä. Hän putosi täpärästi vuoden 1970 vaaleissa, mutta nousi vuonna 1974 kuolleen Tyyne Paasivuoren tilalle. Burman toimi presidentin valitsijamiehenä vuoden 1968 presidentinvaaleissa. Eduskunnassa hän vaikutti perustuslakivaliokunnassa, puolustusasiainvaliokunnassa, talousvaliokunnassa ja ulkoasiainvaliokunnassa sekä Yleisradion hallintoneuvostossa.


title: Pauli Burman

text: Burman oli myös Sosialidemokraattisen nuorison keskusliiton varapuheenjohtaja, Väinö Tannerin Säätiön valtuuskunnan puheenjohtaja ja muun muassa Valmet Oy:n, Työväen Akatemian ja Suomen tietotoimiston hallintoneuvostojen jäsen.


title: Pauli Burman

text: Burman oli naimisissa Helmi-Marja Lappalaisen kanssa vuosina 1953–1957. Avioeron jälkeen hän avioitui Leena Ollisen kanssa 1957. Hänellä on ensimmäisestä avioliitosta yksi tytär ja toisesta avioliitosta kaksi poikaa ja tytär.


title: George Kell

text: George Clyde Kell (23. elokuuta 1922 – 24. maaliskuuta 2009) oli yhdysvaltalainen baseballpelaaja. Hän pelasi ensimmäisen MLB-ottelunsa 28. syyskuuta 1943 ja viimeisensä 14. syyskuuta 1957.


title: George Kell

text: Kell pelasi uransa aikana All-Star-ottelussa kymmenesti. Hänet valittiin Baseball Hall of Fameen vuonna 1983.


title: George Kell

text: Joukkueet, joissa Kell pelasi ammattilaisena, olivat Philadelphia Athletics (1943–1946), Detroit Tigers (1946–1952), Boston Red Sox (1952–1954), Chicago White Sox (1954–1956) ja Baltimore Orioles (1956–1957).


title: Dilip Kumar

text: Dilip Kumar (alun perin Yusuf Khan, s. 11. joulukuuta 1922) on intialainen näyttelijä ja poliitikko. Hän nousi yhdeksi Bollywoodin huomattavimmista nimistä jo 1940-luvun lopulla.


title: Dilip Kumar

text: Dilip Kumar syntyi afgaaniperheeseen Peshawarissa, nykyisessä Pakistanissa. Hän oli yksi vanhempiensa kahdestatoista lapsesta. Hänen varhaisten elokuviensa joukossa ovat "Jwar Bhata" (1944), "Jugnu" (1947), "Andaz" (1949), "Deedar" (1951), "Salaperäinen Intia" (1952), "Amar" (1954), "Devdas" (1955), "Azaad" (1955), "Naya Daur" (1957), "Madhumati" (1958), "Paigham" (1959), "Mughal-e-Azam" (1960) ja "Ganga Jamuna" (1961).


title: Dilip Kumar

text: Brittiläinen ohjaaja David Lean tarjosi Kumarille roolia elokuvassa "Arabian Lawrence" (1962), mutta näyttelijä kieltäytyi. Roolin sai hänen sijaansa egyptiläinen tähti Omar Sharif.


title: Dilip Kumar

text: Kumarin ura osoitti hiipumisen merkkejä 1970-luvulla, ja "Bairaag"-elokuvan (1976) jälkeen hän piti viisivuotisen tauon. Vuonna 1981 hän nousi jälleen parrasvaloihin elokuvan "Kranti" myötä, ja myöhempiä menestyksiä olivat "Shakti" (1982), "Vidhaata" (1982), "Karma" (1986) ja "Saudagar" (1991). Kumar on ollut Intian parlamentin ylähuoneen jäsen vuodesta 2000. Hänelle on myönnetty useita Filmfare-palkintoja (ml. elämäntyöstä), Dadasaheb Phalke -palkinto (1994) ja Pakistanin hallituksen myöntämä Nishan-e-Pakistan (1998). Kumarin viimeinen rooli oli vuonna 1998 elokuvassa "Qila".


title: Dilip Kumar

text: Kumar on ollut vuodesta 1966 naimisissa näyttelijä Saira Banun kanssa.


title: Michaela Kirchgasser

text: Michaela Kirchgasser (s. 18. maaliskuuta 1985 Schwarzach im Pongau) on itävaltalainen uransa lopettanut alppihiihtäjä, joka oli erikoistunut pujotteluun ja suurpujotteluun. Maailmancupissa Kirchgasser debytoi Sestrieren pujottelukilpailussa 9. joulukuuta 2001 sijoittuen sijalle 17. Kirchgasser lopetti uransa alppihiihtäjänä keväällä 2018.


title: Michaela Kirchgasser

text: Kirchgasser voitti nuorten MM-kilpailuissa kultaa pujottelussa ja hopeaa alppiyhdistetyssä vuonna 2003 sekä pronssia suurpujottelussa 2005. Torinon olympialaisissa 2006 hän sijoittui pujottelussa viidenneksi ja alppiyhdistetyssä kuudenneksi. Åren MM-kilpailuissa 2007 hän kuului joukkuekilpailun kultaa voittaneeseen Itävallan joukkueeseen ja oli lisäksi suurpujottelussa neljäs ja pujottelussa yhdeksäs. Val d'Isèren MM-kilpailuissa 2009 hän sijoittui suurpujottelussa viidenneksi. Vancouverin olympialaisissa 2010 hän oli superalppiyhdistetyssä yhdeksäs ja suurpujottelussa viidestoista. Garmisch-Partenkirchenin MM-kilpailuissa 2011 hän sijoittui superalppiyhdistetyssä 13:nneksi ja otti hopeaa joukkuekilpailussa. Schladmingin MM-kilpailuissa 2013 hän kuului Itävallan kultajoukkueeseen joukkuekilpailussa, sai hopeaa pujottelussa ja oli superalppiyhdistetyssä neljäs. Sotšin olympialaisissa 2014 hän sijoittui superalppiyhdistetyssä seitsemänneksi ja suurpujottelussa 12:nneksi. Vailin / Beaver Creekin MM-kilpailuissa 2015 hän saavutti joukkuekilpailussa kultaa ja superalppiyhdistetyssä pronssia sekä sijoittui suurpujottelussa kuudenneksi. Sankt Moritzin MM-kilpailuissa 2017 hän sai alppiyhdistetyssä pronssia sekä oli pujottelussa kuudes ja suurpujottelussa kahdestoista.


title: Michaela Kirchgasser

text: Kirchgasser saavutti maailmancupissa viisi palkintokorokesijoitusta kaudella 2006–2007. Hän voitti suurpujottelukilpailun Sierra Nevadassa, oli toinen superyhdistetyssä Reiteralmissa sekä kolmas Aspenin, Zwieselin ja Lenzerheiden suurpujotteluissa. Maailmancupin kokonaiskilpailussa hän sijoittui kahdeksanneksi, suurpujottelucupissa kolmanneksi ja yhdistetyn pisteissä neljänneksi. Kaudella 2008–2009 hän oli toinen Cortina d'Ampezzon suurpujottelussa. Kaudella 2009–2010 hän oli toinen St. Moritzin superyhdistetyssä ja kolmas alppiyhdistetyn cupissa. Kaudella 2011–2012 hän voitti Kranjska Goran ja Schladmingin pujottelun, oli toinen Moskovan paripujottelussa ja kolmas Zagrebin pujottelussa. Pujottelucupissa hän sijoittui toiseksi ja maailmancupin kokonaiskilpailussa kahdeksanneksi. Kaudella 2012–2013 hän oli kolmas Münchenin paripujottelussa ja Meribelin superalppiyhdistetyssä. Alppiyhdistetyn cupissa hän sijoittui kolmanneksi. Kaudella 2013–2014 hän oli toinen Altenmarktin superalppiyhdistetyssä. Se oli kauden ainoa järjestämään pystytty yhdistetyn kilpailu, joten hän sijoittui toiseksi alppiyhdistetyn cupissa. Kaudella 2015–2016 Kirchgasser sijoittui kolmanneksi Val d’Isèren ja toiseksi Lenzerheiden alppiyhdistetyssä. Alppiyhdistetyn cupissa hän oli kolmas. Kaudella 2016–2017 hän oli toinen Crans-Montanan alppiyhdistetyssä. Saman lajin cup-pisteissä hän oli neljäs.


title: Ruth Closius

text: Ruth Closius (5. heinäkuuta 1920 – 29. heinäkuuta 1948) oli keskitysleirivartija ja SS:n jäsen. Hän toimi leirivartijana kesästä 1944 vuoteen 1945.


title: Ruth Closius

text: Ruth Closius syntyi Breslaussa Saksassa. Hän meni naimisiin ja hänen nimekseen tuli Ruth Neudeck.


title: Ruth Closius

text: Heinäkuussa 1944 hän saapui Ravensbrückin keskitysleirille ja aloitti vartijakoulutuksensa. Closius vakuutti esimiehensä naisvankeihin kohdistamallaan raakuudella, ja hänet ylennettiin parakkivalvojaksi heinäkuussa 1944. Ravensbrückin leirillä Closius tunnettiin yhtenä pahimmista naisvartijoista. Muuan ranskalainen vanki todisti sodan jälkeen nähneensä Closiuksen viiltäneen eräältä vangilta kurkun auki. Joulukuussa 1944 hänet ylennettiin Oberaufseheriniksi ja siirrettiin Uckermarkin tuhoamislaitokseen Ravensbrückin lähistölle.


title: Ruth Closius

text: Siellä Closius valitsi kaasukammioissa tapettavaksi yli 5 000 naista ja lasta. Maaliskuussa 1945 Closiuksesta tuli Barthin alaleirin johtaja. Varhain huhtikuussa 1945 hän pakeni leiristä, mutta jäi kiinni ja joutui vankilaan samalla kun brittiviranomaiset tutkivat hänen rikoksiaan. Huhtikuussa 1948 hän oli syytettynä kolmannessa Ravensbrück-oikeudenkäynnissä toisten leirin entisten SS-naisten kanssa. 29-vuotias entinen SS-nainen tunnusti kaikki syytteet murhiin ja vankien pahoinpitelyihin. Hänen tiedetään lausuneen: ”Kun otin vastuulleni Uckermarkin leirin, siellä oli noin 4 000 vankia eri kansallisuuksista. Kun minut siirrettiin kuusi viikkoa myöhemmin pois tuhat oli jäljellä. Minun aikanani noin 3 000 naista valittiin kaasukammioihin.”


title: Ruth Closius

text: Brittiläinen oikeusistuin totesi hänet syylliseksi sotarikoksiin. Hänet hirtettiin 29. huhtikuuta 1948. Closius oli kuollessaan 28-vuotias.


title: Laajasalon Voima

text: Laajasalon Voima on 1956 perustettu helsinkiläinen urheiluseura, jonka pääasiallinen laji on lentopallo. Joukkueita on naisten 2-sarjassa, naisten 4-sarjassa ja useita menestyksekkäitä joukkueita veteraanien SM-sarjoissa.


title: Laajasalon Voima

text: Miesten joukkue lopetti pitkän rupeaman lentopallon ykkössarjassa keväällä 2012. Miehet osallistuvat nykyään vain veteraanien SM-kilpailuihin. Vuosilta 2011 ja 2012 tuomisina oli hopeamitalit M35-sarjassa.


title: Laajasalon Voima

text: Seuralla on aktiivista kuntolentopallotoimintaa. Voimalla on myös junioritoimintaa erityisesti tytöille. Lisäksi Voima järjestää liikuntaleikkikoulutoimintaa ja kaksi kertaa vuodessa lasten maastojuoksukilpailut. Eka- ja tokaluokkalaisille pojille Voimalla on tarjota kerran viikossa palloilukoulu.


title: Laajasalon Voima

text: Laajasalon Voima järjestää joka kevät kaksiviikkoisen Pehmolentis-turnauksen, johon osallistuu kymmenittäin harrastelentopallojoukkueita. Pehmolentiksessä pallo ja kenttä ovat normaalin lentopallon mukaiset, mutta lyöminen ja syöttäminen hartialinjan yläpuolelta ovat kiellettyjä. Turnaus on järjestetty vuodesta 1984 lähtien ja Pehmolentis on Laajasalon Voiman rekisteröity tavaramerkki.


title: Privilege of Evil

text: Privilege of Evil on Amorphis-yhtyeen vuonna 1991 nauhoitettu ja vuonna 1993 julkaistu EP, joka julkaistiin uudelleen vuonna 2003 "The Karelian Isthmusin" uusintajulkaisussa niin sanottuna bonusmateriaalina. Yksikään "Privilege of Evilin" kappaleista ei ollut täysin uusi, vaan ne oli julkaistu jo aiemmin Amorphiksen singleillä tai "The Karelian Isthmusilla". EP:n äänimaailma oli kuitenkin jätetty selvästi karummaksi.


title: VG-62 (lentopallo)

text: VG-62 on Naantalissa toimiva lentopalloseura. Se kuuluu VG-62-nimiseen yleisseuraan, jonka muita alaisia ovat muun muassa jääkiekko ja ringette. VG-62:n lentopallon edustusjoukkue pelaa toiseksi korkeimmalla sarjatasolla Suomessa, Lentopallon 1-sarjassa. Se toimii myös Lentopallon SM-liigassa pelaavan Raision Loimun farmijoukkueena. VG-62:ssa pelaa monia Loimun entisiä liigapelaajia ja tulevaisuuden lupauksia. Muun muassa Ossi Rumpunen ja Markku Nieminen pelaavat VG:ssa samalla Loimua edustaessaan.


title: N.E.R.D

text: N.E.R.D (, tyyliteltynä N*E*R*D) on Pharrell Williamsin, Chad Hugon ja Shay Harleyn muodostama yhdysvaltalainen hip hop -vaikutteinen alternative rock -yhtye, joka on perustettu vuonna 2001.


title: N.E.R.D

text: Vuonna 2001 julkaistu ensialbumi menestyi Yhdysvalloissa kohtalaisesti. Billboard 200 -listalla albumi ylsi parhaimmillaan sijalle 59. Ensimmäinen single Lapdance pääsi Modern raps -listalla Top 40:een, ja levyn toinen single Rockstar oli modern rock -listan 40 myydyimmän listalla. "Lapdance" menestyi myös Australiassa ja Alankomaissa. Videota esitettiin yhdysvaltalaisella MTV2-kanavalla, ja se sai hyviä arvioita kriitikoilta, mutta ei yltänyt The Neptunesin tasoiseen suosioon. Yhtye julkaisi albumilta "In Search Of" vielä kolmannen singlen "Providerin".


title: N.E.R.D

text: "Fly or Die" julkaistiin 22. maaliskuuta 2004, ja se saavutti huomattavasti enemmän huomiota mediassa kuin edeltäjänsä. Albumin ensimmäinen single "She Wants To Move" menestyi monien maiden MTV:llä. "She Wants To Move" on varmasti NERDin merkittävin kappale, koska se on vieläkin paljon esillä TV-kulttuurissa, esimerkiksi MTV käyttää sitä paljon ohjelmissaan. "She Wants To Moven" seuraajaksi valittiin "Maybe", joka menestyi kohtalaisesti.


title: N.E.R.D

text: Albumi on noussut Yhdysvalloissa Billboard 200 -listalla 10 myydyimmän joukkoon, Britanniassa albumi kohosi virallisen myyntilistan viiden parhaan joukkoon. Albumi on saavuttanut suosiota myös Norjassa, Irlannissa, Tanskassa, Australiassa ja Alankomaissa.


title: N.E.R.D

text: "Seeing Sounds" on yhtyeen kolmas albumi, ja se julkaistiin keväällä 2008. Albumilta julkaistiin singlet "Everyone Nose (All the Girls Standing in the Line for the Bathroom)", "Spaz" ja "Sooner or Later".


title: Orjaintiaanit

text: Orjaintiaanit, englanniksi "Slavey", sleviksi "dene the" tai "Acha otinne", "metsämaan ihmiset" ovat kanadalainen alkuperäiskansa. Nimitys orja, engl "slavey", intiaanikielellä "swonak", "awokanak" oli cree-intiaanien antama halventava nimitys heikolle kansalle, jota silti pelättiin sen noitumistaidon takia.


title: Orjaintiaanit

text:
He ovat Kanadan subarktisen vyöhykkeen keskiosissa asuneita na dene/pohjoiseen athabasca-ryhmään kuuluneita intiaaneja, joiden asuinalue ulottui MacKenzie-joelta ja Suurelta Orjajärveltä Fort Normaniin.
Näitä intiaaneja lienee ollut alkujaan noin 2000.


title: Orjaintiaanit

text:
Alueen halki kulkeva Orjajoki on ollut perinteinen reitti pohjoisen ja etelän välillä ja lähtöalue pohjoiseen suuntautuneille vaelluksille .
Seudun ilmasto on hyvin ankara. Dene the-intiaanien päävihollisina olivat laajentumushaluiset etelän creet, muita kahinoita oli myös pohjoisten eskimojen ja muiden athabasca-ryhmien kanssa. Hudson’s Bay Companyn harjoittama turkiskauppa alkoi alueella 1778, ja valkoiset perustivat asemia 1800-luvun alussa, mm. Fort resolutionin. Mutta slaveyt saivat jatkaa elämäänsä melko rauhassa, vaikka tuhkarokko pyyhki tuhoisana alueen yli. Intiaaniäidin ja valkoisen miehen poika, heimopäällikkö François Beaulieu asettui eurooppalaisten puolelle terrorisoimaan julmasti ja säälimättömästi dene the, dogrib ja sekani-intiaaneja .


title: Orjaintiaanit

text: Lähetyssaarnaajat saapuivat seudulle 1860-luvulla. Influenssa-aalto pyyhki alueen yli tuhoisana. 1960-luvulta lähtien dene the -intiaanit ovat alkaneet suhtautua yhä vihamielisemmin valkoisiin.


title: Orjaintiaanit

text: Orjaintiaanit eli dene the:t asuivat soisessa maastossa Ison Orjajärven lähellä hirveä metsästäen ja kalastaen. Dene the:jen elämäntapa oli puolinomadinen, joinain vuodenaikoina asuttiin kiinteästi, joinain liikuttiin. Hirven ja karibun metsästysvälineenä oli keihäs tai jousi ja nuoli. Hirveä joko ajettiin takaa syvässä lumessa, tai tavallisemmin niitä ajettiin suureen aitaukseen. Kalaa pyydystettiin kesällä suurten järvien ja jokien lähellä, ja talvella pienistä lammikoista muun muassa verkoin jään alta. Riittävän ravinnon saanti oli monesti ongelma, ja nälkää nähtiin ajoittain. Asunnot olivat monesti tuohella tai muulla puunkuorella päällystettyjä tiipiitä tyypilliseen havumetsätapaan. Monesti kahden perheen tiipiit olivat lähekkäin. Vaatteet olivat koristeellisempia kuin muilla na dene -intiaaneilla.


title: Orjaintiaanit

text:
Dene the:t uskoivat suojelushenkeen, joka ilmeni unissa. Profeettaperinne ilmeni samoin kuin majavaintiaaneilla.
Heillä oli merkittävä juhla, "teetanssi" johon liittyi rukoilua, puheita ja juhlimista.


title: Orjaintiaanit

text: Dene the:illä ei ollut päällikköä, ja heimot olivat hajanaisia. Dene the -intiaanien yhteiskunta koostui kuudesta alueellisesta ryhmästä, jotka koostuivat paikallisryhmistä, jotka puolestaan koostuivat vielä pienemmistä paikallisista perheryhmistä. He olivat yleensä rauhanomaisia ja vieraita kunnioittavia, ja heillä oli rikas tarinaperinne. Vanhuksia ja lapsia ei jätetty heitteille eikä naisia alistettu monien alueen kansojen tapaan. Heillä oli harvoja vihollisia, koska heidät tunnettiin vahvoina noitina. Silti dene the eli slaveyt ajoivat nahannit pois lännen vuorille ja tuhoisvat Fort Nelsonin linnoituksen ja tappoivat sen omistajan perheineen.


title: Nicole Gius

text: Nicole Gius (s. 16. marraskuuta 1980 Silandro, Italia) on italialainen alppihiihtäjä, joka on erikoistunut tekniikkalajeihin eli pujotteluun ja suurpujotteluun. Gius kilpaili ensimmäisen kerran maailmancupissa 6. tammikuuta 1998 Bormion suurpujottelussa, mutta hän karsiutui eikä saavuttanut pisteitä.


title: Nicole Gius

text: Gius sijoittui Salt Lake Cityn olympialaisissa 2002 pujottelussa kymmenenneksi. Santa Caterinan MM-rinteillä 2005 hän oli pujottelussa neljästoista, Åressa 2007 kahdestoista, Val d'Isèressä 2009 viides ja Garmisch-Partenkirchenissä 2011 20:s. Vancouverin olympialaisissa 2010 hän sijoittui samassa lajissa kahdeksanneksi.


title: Nicole Gius

text: Gius sijoittui maailmancupissa ensimmäisen kerran kärkikolmikkoon oltuaan kolmas Semmeringin pujottelukilpailussa joulukuussa 2002. Zagrebin pujottelussa hän oli toinen kaudella 2008–2009. Suurpujottelussa hän on ollut toinen Kranjska Gorassa tammikuussa 2007 sekä kolmas Lienzissä joulukuussa 2007.


title: Scott Caan

text: Scott Caan (s. 23. elokuuta 1976) on yhdysvaltalainen näyttelijä. Hän syntyi Los Angelesissa, Kaliforniassa näyttelijä James Caanin ja Sheila Ryanin poikana.


title: Scott Caan

text: Caan koki pikkulapsena vanhempiensa avioeron. Hän nousi menestykseen 1990-luvun lopulla ja on esiintynyt muiden muassa elokuvissa "Varsity Blues – pelin säännöt" (1998), "Ready to Rumble – kehän kuninkaat" (2000), "American Outlaws – viimeiset lainsuojattomat" (2001) ja "Pinnan alla" (2005).


title: Scott Caan

text: Caanilla on ollut roolit myös "Ocean's Elevenissä" (2001) ja sen kahdessa vuosina 2004 ja 2007 julkaistussa jatko-osassa. Vuonna 2002 hänet nähtiin Nicolas Cagen debyyttiohjauksessa "Sonny".


title: Paul Rogers (näyttelijä)

text: Paul Rogers (22. maaliskuuta 1917 – 6. lokakuuta 2013) oli brittiläinen näyttelijä. Hän syntyi Plymptonissa, Englannin Devonissa ja tuli tunnetuksi varsinkin työstään teatterista.


title: Paul Rogers (näyttelijä)

text: Rogers esiintyi pitkään Royal Shakespeare Companyssa ja esiintyi muiden muassa William Shakespearen klassikoissa "Kesäyön unelma" ja "Macbeth". Hän voitti Tony-palkinnon esiintymisestään Nobel-palkitun Harold Pinterin näytelmässä "The Homecoming" (1967).


title: Paul Rogers (näyttelijä)

text: Rogers esiintyi myös televisiossa ja elokuvissa useilla vuosikymmenillä.


title: Paul Rogers

text: Paul Rogers on useiden henkilöiden nimi:


title: Paul Rogers (poliitikko)

text: Paul Grant Rogers () oli yhdysvaltalainen demokraattisen puolueen poliitikko. Hän syntyi pienessä Ocillan kaupungissa Georgiassa, valmistui lakimieheksi Floridan yliopistosta ja palveli vuosina 1942–1946 Yhdysvaltain armeijassa.


title: Paul Rogers (poliitikko)

text: Rogers istui Yhdysvaltain edustajainhuoneessa vuosina 1955–1979. Hän edusti koko uransa ajan Floridaa; vuoteen 1967 sen kuudetta, vuosina 1967–1973 yhdeksännettä ja vuodesta 1973 yhdettätoista vaalipiiriä.


title: Paul Rogers (poliitikko)

text: Rogersille myönnettiin vuonna 1993 "Mary Woodard Lasker Award for Public Service", joka vielä silloin kantoi Maryn puolison Albert Laskerin nimeä.


title: Johanna Ala-Siurua

text: Johanna Ala-Siurua (s. 26. helmikuuta 1972 Ruovesi) on suomalainen näyttelijä ja juontaja.


title: Johanna Ala-Siurua

text: Ala-Siurua on kuulunut muun muassa Silja Sillanpään ja Anniina Hankkion perustamaan Tukkateatteriin vuodesta 1999 lähtien. Tämän lisäksi hän on esiintynyt useissa Yleisradion ohjelmissa, kuten "Syrhämä" ja "Poinzi". Kesällä 2007 Ala-Siurua näytteli suositussa maalaiskomediassa "Mooseksen perintö" Pyynikin kesäteatterissa ja kesällä 2008 Meri Oulun kulttuuriseuran kesäteatterissa Toppilan Möljällä.


title: Johanna Ala-Siurua

text: Ala-Siurua juontaa lastenohjelma "Pikku Kakkosta" arkiaamuisin.


title: Jaku Havukainen

text: Jarmo-Pekka ”Jaku” Havukainen on suomalainen pitkän linjan kitaristi ja lauluntekijä. Hän aloitti soittamisen jo 1970-luvun alkupuolella, ja on myöhemmin tehnyt muusikkona yhteistyötä monien merkittävien artistien kanssa. Havukainen on säestänyt muun muassa Tapani Kansaa, Paula Koivuniemeä ja Topi Sorsakoskea, keikkaillut kahdestaan Pepe Willbergin kanssa sekä kuulunut uuteen Jormas-kokoonpanoon. Lapinlahden Lintuihin hän kuului noin vuoden verran (2005–2006). Nykyään Havukainen keikkailee oman yhtyeensä sekä "Aboriginal Pig Band" -yhtyeen kanssa. Havukainen julkaisi vuonna 2003 ensimmäisen oman levynsä "Rocks With The Stars", ja uusi, suomenkielinen sooloalbumi on työn alla.


title: Jaku Havukainen

text: Jaku Havukainen on myös lauluntekijä. Hänen omalla nimellään tai salanimillä tekemiään kappaleita ovat levyttäneet ainakin Samuli Edelmann, Anna Hanski ja Sakari Kuosmanen.


title: Jaku Havukainen

text: Havukainen ei ole kovinkaan tunnettu musiikkipiirien ulkopuolella, mutta hänellä tuntuukin olevan asenteena: "musiikki puhukoon puolestaan".


title: Nolan Pratt

text: Nolan Pratt (s. 14. elokuuta 1975 Fort McMurray, Alberta, Kanada) on kanadalainen jääkiekkoilija ja jääkiekkovalmentaja. Pelipaikaltaan hän oli puolustaja.


title: Nolan Pratt

text: Hartford Whalers varasi WHL:ssä Portland Winter Hawksin joukkueessa pelanneen Prattin vuoden 1993 draftissa 5. kierroksella. Kaudelle 1995–1996 hän siirtyi Hartfordin organisaatioon, mutta ensimmäiset vuodet menivät lähinnä farmisarjoissa. Vasta kaudella 1998–1999 Pratt vakiinnutti pelipaikan NHL:ssä Carolina Hurricanesin riveissä. Kaudelle 2001–2002 Pratt siirtyi Tampa Bay Lightningin joukkueeseen, jossa pelasi aina kauteen 2006–2007 asti voittaen Stanley Cupin kaudella 2003–2004. Kaudeksi 2007–2008 hän teki vuoden sopimuksen Buffalo Sabresin kanssa. Kaudeksi 2008–2009 hän siirtyi KHL-liigaan Amur Habarovskin joukkueeseen. Marraskuussa 2010 hän siirtyi SM-liigaan Rauman Lukkoon, jossa pelasi loppukauden 2010–2011.


title: Nolan Pratt

text: NHL:n työsulkukaudella Pratt pelasi Saksan 2. Bundesliigassa Duisburg EV:n joukkueessa.


title: Nolan Pratt

text: Elokuussa 2011 Pratt nimettiin Columbus Blue Jacketsin farmijoukkueen Springfield Falconsin apuvalmentajaksi.


Itämeren merellisen ympäristön suojelukomissio, myös Helsingin komissio tai HELCOM (), on Helsingin sopimuksen (Itämeren alueen merellisen ympäristön suojelua koskeva yleissopimus) allekirjoittajavaltioiden perustama hallitusten välinen järjestö, jonka tehtävänä on Helsingin sopimuksen velvoitteiden seuranta ja kehittäminen. Komission sihteeristö sijaitsee Helsingissä Katajanokalla.


title: Itämeren merellisen ympäristön suojelukomissio

text: Helsingin sopimus astui voimaan vuonna 1980, ja se velvoittaa vähentämään kuormitusta kaikista päästölähteistä, suojelemaan meriluontoa ja säilyttämään lajien monimuotoisuutta. Sopimuksella on kymmenen osapuolta: Euroopan unioni, Latvia, Liettua, Puola, Ruotsi, Saksa, Suomi, Tanska, Venäjä ja Viro. Maiden edustajat kokoontuvat kerran vuodessa.


title: Mark Foley

text: Mark Adam Foley (s. 8. syyskuuta 1954) on yhdysvaltalainen republikaanisen puolueen poliitikko. Hän istui Yhdysvaltain edustajainhuoneessa Floridan 16. vaalipiiristä vuodesta 1995, kunnes erosi skandaalin seurauksena 29. syyskuuta 2006.


title: Mark Foley

text: Foley syntyi Massachusettsissa ja muutti kolmivuotiaana perheineen Floridan Lake Worthiin. Hänellä on neljä sisarusta. Hän valmistui vuonna 1973 Lake Worth High Schoolista ja myöhemmin Palm Beach Junior Collegesta.


title: Mark Foley

text: Foley tuli kongressivuosinaan tunnetuksi taistelustaan lapsipornoa ja lasten seksuaalista ahdistelua vastaan. Ironista kyllä, hänen skandaalinsa vuonna 2006 koski juuri väitettyjen ”seksuaalisesti vihjailevien” viestien lähettämistä kongressin vapaaehtoisille lähettipojille.


title: Ensemble Ambrosius

text: Ensemble Ambrosius on Olli Virtaperkon johtama seitsenhenkinen kamariyhtye, joka esittää oman aikamme musiikkia pääosin barokin ajan soittimilla soitettuna.


title: Ensemble Ambrosius

text: Ensemble Ambrosius tuli laajempaan tietoisuuteen vuonna 2000 levyllään "The Zappa Album", jossa yhdysvaltalaisen Frank Zappan musiikkia esitettiin barokkisoittimin. Levy valittiin Helsingin Sanomien "Vuoden 2000 levyt" -listaukseen ja sai lisäksi huomiota mm. Gramophone-, Wall Street Journal- ja The Observer-julkaisuissa. Lisäksi belgialaisen yleisradioyhtiö VRT:n radiokanava Klara valitsi levyn "Vuoden 2001 levyksi".


title: Ensemble Ambrosius

text: Vuodesta 2002 lähtien Ensemble Ambrosiuksen musiikillinen suunta on siirtynyt Zappasta kohti Virtaperkon omaa tuotantoa – Zappan musiikin pysyen kuitenkin edelleen tärkeänä osana yhtyeen toimintaa. Samalla yhtyeen musiikillinen linja on siirtynyt progesta kohti post-rockia, modernia nykymusiikia ja jopa kansanmusiikkia.


title: Nathan Paetsch

text: Nathan Paetsch (s. 30. maaliskuuta 1983 LeRoy, Saskatchewan, Kanada) on kanadalainen ammattilaisjääkiekkoilija, pelipaikaltaan puolustaja.


title: Nathan Paetsch

text: Buffalo Sabres varasi neljä kautta Moose Jaw Warriorsin WHL-joukkueessa pelanneen Paetschin vuoden 2003 varaustilaisuuden 7. kierroksella. Paetsch pelasi kolme kautta Buffalon farmijoukkueessa Rochester Americansissa AHL:ssä, ennen kuin kaudella 2006–2007 vakiinnutti pelipaikkansa Buffalossa. Kesällä 2007 Paetsch solmi kolmen vuoden mittaisen jatkosopimuksen Buffalon kanssa. Maaliskuussa 2010 Buffalo myi Paetschin Columbus Blue Jacketsiin, josta se sai vastineeksi Raffi Torresin ja toisen kierroksen varausvuoron.


title: Nathan Paetsch

text: Heinäkuussa 2010 Paetsch teki sopimuksen Florida Panthersin kanssa. Vielä ennen kauden 2010–2011 alkua Vancouver Canucks hankki Paetschin Panthersista vaihdossa Sean Zimmermaniin. Vancouverin farmijoukkue Manitoba Moose ei halunnut ottaa Paetschia joukkueeseensa, joten Vancouver lainasi hänet kauden aikana AHL:n Rochester Americansiin ja Syracuse Crunchiin. Paetsch loukkaantui tammikuussa ja pystyi pelaamaan kauden aikana vain 43 ottelua. Kauden jälkeen Saksan DEL-liigan EHC Wolfsburg hankki hänet joukkueeseensa.


title: Nathan Paetsch

text: Paetsch pelasi Saksassa yhden kauden ja oli 25 pisteellään Wolfsburgin toiseksi eniten pisteitä tehnyt puolustaja. Hän teki kesällä 2012 vuoden sopimuksen AHL-seura Grand Rapids Griffinsin kanssa.


title: Hentonäkinruoho

text: Hentonäkinruoho ("Najas tenuissima") on maailmanlaajuisesti uhanalainen vesikasvi, jota tavataan ainoastaan pohjoisessa Euraasiassa. Suomessa laji on rauhoitettu ja on yksi Suomen kansainvälisistä vastuulajeista.


title: Hentonäkinruoho

text: Hentonäkinruoho on hento, 10–40 cm korkeaksi kasvava uposlehtinen kasvi. Varsi on sileä. Ruodittomat lehdet ovat 1–2 cm pitkät ja alle millin levyiset, jäykähköt ja pienihampaiset. Lehden tuppi on lyhytkorvakkeinen. Lehtihangoissa olevat kukat ovat pieniä, perättömiä ja yksineuvoisia. Hentonäkinruoho kukkii elo-syyskuussa. Hedelmä on pähkylä, jotka leviävät lintujen mukana järvestä toiseen.


title: Hentonäkinruoho

text: Laji muistuttaa läheisesti notkeanäkinruohoa ("N. flexilis"), mutta jälkimmäisen lehdet ovat leveämpiä, korvakkeettomia ja velttoja.


title: Hentonäkinruoho

text: Hentonäkinruoho on maailmanlaajuisestikin harvinainen laji. Sitä tavataan ainoastaan Suomessa, Venäjällä Karjalankannaksella ja Moskovan ja Pietarin välillä muutamasta järvestä, Venäjän kaukoidästä sekä Kazakstanista. Suomessa hentonäkinruohoa esiintyy vain muutamassa kymmennessä järvessä Etelä- ja Itä-Suomessa. Jääkauden jälkeisellä lämpökaudella hentonäkinruoho oli Suomen alueella laajalle levinnyt.


title: Hentonäkinruoho

text: Hentonäkinruoho kasvaa täysin upoksissa neutraalivetisissä järvissä sekä vähäsuolaisessa murtovedessä jokisuissa ja merenlahdissa. Kasvia esiintyy yleensä 30–150 cm syvyydessä. Hentonäkinruoho sietää huonosti vesien likaantumista tai rehevöitymistä, minkä takia laji on suuresti harvinaistunut.


title: Dmitri Kalinin

text: Dmitri Vladimirovitš Kalinin (, s. 22. heinäkuuta 1980 Tšeljabinsk, Venäjän SFNT, Neuvostoliitto) on venäläinen jääkiekkoilija, pelipaikaltaan puolustaja, joka pelaa KHL-joukkue Spartak Moskovassa. Kalinin on voittanut urallaan maailmanmestaruuden ja Gagarin Cupin.


title: Dmitri Kalinin

text: Kalinin aloitti uransa Venäjän pääsarjassa kaudella 1996–1997, jolloin pelasi muutaman ottelun Traktor Tšeljabinskissä. Seuraavalla kaudella hän pelasi jo 26 peliä Tšeljabinskissä ja hänet ensimmäisellä kierroksella Buffalo Sabresiin. Kalinin siirtyi Pohjois-Amerikkaan kaudelle 1998–1999. Osan kaudesta hän pelasi QMJHL:ssä Moncton Wildcatsissa ja osan AHL:ssä Rochester Americansissa.


title: Dmitri Kalinin

text: Kauden 1999–2000 Kalinin aloitti Buffalossa, mutta hänet lähetettiin vielä AHL-liigan Rochesteriin hakemaan parempaa tuntumaa ammattilaiskiekkoiluun. Seuraavalla kaudella hän nousikin Buffalon NHL-kokoonpanoon ja pelasi käytännössä koko kauden NHL-veteraani James Patrickin pakkiparina. Buffalossa Kalinin pelasi kahdeksan kauden ajan. Kalinin pelasi Venäjällä Metallurg Magnitogorskissa. Kahdeksan Buffalo-kautensa aikana Kalinin pelasi 466 runkosarjaottelua ja teki pisteet 34+111.


title: Dmitri Kalinin

text: Kesällä 2008 Kalinin teki vuoden sopimuksen New York Rangersin kanssa. Hänet kaupattiin kesken kauden Phoenix Coyotesiin Petr Průcha ja Nigel Dawesin kanssa vaihdossa Derek Morrisiin.


title: Dmitri Kalinin

text: Kaudeksi 2009–2010 Kalinin suuntasi kotimaansa KHL-liigaan ja Salavat Julajev Ufaan. Hän pelasi Ufassa myös seuraavan kauden, kunnes siirtyi kaudeksi 2011–2012 SKA Pietariin.


title: Dmitri Kalinin

text: Kaudeksi 2016–17 Kalinin siirtyi KHL-joukkue Spartak Moskovaan.


title: Dmitri Kalinin

text: Kalinin pelasi ensimmäisen arvoturnauksen vuonna 1998, kun hän pelasi Venäjän 18-vuotiaiden EM-kilpailuissa. Venäjä voitti kisoista EM-pronssia.


title: Dmitri Kalinin

text: Ruotsissa 2002 Kalinin edusti Venäjää ensimmäistä kertaa MM-kilpailuissa. Venäjä voitti MM-hopeaa. Suomessa 2003 Kalinin oli jälleen mukana Venäjän kokoonpanossa. Samoin Tšekissä 2004 ja Itävallassa 2005, jossa Venäjä voitti pronssia Kalinin edusti kotimaataan MM-tasolla. Välissä hän oli mukana myös vuoden 2004 maailmancupissa.


title: Dmitri Kalinin

text: Kalinin on kaksinkertainen jääkiekon maailmanmestari vuosien 2008 ja 2009 MM-kisoista.


title: Keräilijä (sarjakuvahahmo)

text: Keräilijä (), oikealta nimeltään Taneleer Tivan, on Marvel-universumin avaruusolento.


title: Keräilijä (sarjakuvahahmo)

text: Keräilijä on yksi Universumin vanhimmista; hän on näkyjen näkijä. Kerran hän näki todellisen tuntuisen näyn, jossa lähitulevaisuudessa valtava sarvipäinen tulijättiläinen sytyttäisi koko olemassa olevan maailmankaikkeuden tuleen palavalla miekalla.


title: Keräilijä (sarjakuvahahmo)

text: Kysymyksessähän on Surtur, joka myöhemmin lähtikin yritykseensä.


title: Keräilijä (sarjakuvahahmo)

text: Keräilijä päätti, että hänen tulisi kerätä talteen unisäiliöihin mahdollisimman monta kaikkeuden lajia eräänlaiseksi geenivarastoksi. Hän erikoistuu nopeasti ja kerää nimenomaan plodexeja, monipuolista ja muuntumiskykyistä kaikkialle galaksiin levinnyttä lajia.


title: Keräilijä (sarjakuvahahmo)

text: Etsintänsä aikana hän eksyy Maapallollekin; aluksi hän säikähtää havaitessaan Sotakoneen, mutta sitten hän huomaa yhden Alfa-lentueen jäsenistä, meressä elävän Marrinan, jonka yrittää siepata.


title: Keräilijä (sarjakuvahahmo)

text: Pääosa Alfoista - Pohjantähti, hänen kaksoissisarensa Aurora, Sasquath ja Puck - puuttuvat asiaan ja karkottavat Keräilijän; hirviöksi luokittelusta syvästi loukkaantunut Marrina pakenee syvyyksiin hautomaan nöyryytystään.


title: Keräilijä (sarjakuvahahmo)

text: Keräilijä jatkaa matkaansa; hänen toimistaan on tullut lopulta enemmän harraste kuin vakava toimi.


title: Keräilijä (sarjakuvahahmo)

text: Keräilijä esiintyi myös Marvel Cinematic Universen elokuvissa näyttelijänään Benicio del Toro. Hän teki cameo-esiintymisen elokuvassa "" lopputekstien aikana näytetyssä kohtauksessa, mutta esiintyi isommassa roolissa elokuvassa "Guardians of the Galaxy". Elokuvassa "" esiintyy pelkkä illuusio Keräilijästä, jonka Thanos oli luonut Todellisuuskivellä huijatakseen Galaksin Vartijoita.


title: Elokuvavuosi 2006

text: Tässä artikkelissa käsitellään vuoden 2006 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 2006

text: Nämä olivat vuoden 2006 kaksikymmentä katsotuinta elokuvaa Suomessa:


title: Ellen Müller-Preis

text: Ellen Müller-Preis (6. toukokuuta 1912 – 18. marraskuuta 2007) oli itävaltalainen miekkailija ja olympiavoittaja.


title: Ellen Müller-Preis

text: Müller-Preis kilpaili florettimiekkailijana viisissä olympialaisissa ja saavutti kolme olympiamitalia. Los Angelesin 1932 kesäolympialaisissa hän voitti kovimman kilpailijansa, Britannian Heather Guinnessin sekä loppusarjassa että kultamitalin ratkaisseessa uusintaottelussa pistein 5–3. Ratkaisuottelussa Guinness osoitti urheiluhenkeä mainitsemalla kahdesta pisteen Preisille tuoneesta osumasta, jotka tuomareilta olivat jääneet näkemättä.